text:
Ese nzizere uwuhe mukobwa/ mugore, ko bose bahemuka kimwe?
Nitwa Claude Umwizerwa, muri iki gitangazamakuru nabonye hari abahasaba inama, none
nanjye ndatekereza ku byambayeho, nkumva ngomba gufata ingamba aliko na none
ngakenera n’ibitekerezo by’abandi aliko byubaka, n’ubwo nabonye rimwe na rimwe
hataburamo n’ibiba bidahwitse, bivuga ko nabyo bigomba gusomanwa ubushishozi igihe
byakugezeho.
Ese nzizere uwuhe mukobwa/ mugore, ko bose bahemuka kimwe?
Ese nzizere uwuhe mukobwa/ mugore, ko bose bahemuka kimwe?
Nitwa Claude Umwizerwa, muri iki gitangazamakuru nabonye hari abahasaba inama, none
nanjye ndatekereza ku byambayeho, nkumva ngomba gufata ingamba aliko na none
ngakenera n’ibitekerezo by’abandi aliko byubaka, n’ubwo nabonye rimwe na rimwe
hataburamo n’ibiba bidahwitse, bivuga ko nabyo bigomba gusomanwa ubushishozi igihe
byakugezeho.
Muri make ngeze mu myaka 38, nari nigeze umugore mu bihe bya vuba, mu nzira zose
ziteganyijwe aribyo gufata irembo, gusaba no gukwa kimwe n’imbere y’Imana.
Aliko ntibyamaze igihe kinini kuko uwo mugore twari dushakanye, mu by’ukuri atari
aje kubaka, ahubwo yari ikirara kimwe cyo ku rwego rwo hejuru, yishakira address
gusa yo kugira ngo yikomereze ibikorwa bye bigayitse afite aho aturuka. Ikindi kandi
no kugira ngo agire icyo amvanaho kijyanye n’umutungo wagombaga kugenda umufasha mu
yindi mishinga yari afite harimo no gukomeza ajya i Burayi. Kandi na none ngo
ahindure status kuko rimwe na rimwe bifasha mu kubona visa mu bihugu bimwe na bimwe
by’i Burayi, ibyo byose kandi kubyara akaba atarabikozwaga na mba!
Muri rusange akaba nta ndangagaciro nimwe iranga umunyarwandakazi yari yibitseho, ko
ahubwo ibikorwa bye byari ku rwego/ ntaho byari bitaniye ni bya shitani.
Byaramungabanyije mu buryo bwose, haba mu by’umwuka, moral kimwe no mu buryo
bw’ubukungu. Gusa ndashima Imana ko byansize amahoro, kandi ngenda niyubaka gahoro
gahoro, ko kandi magingo aya inkiko zemeye/ zigiye kuduha gatanya.
Ku bijyanye no kwizera igitsinagore byo ntibiraza rwose kandi mbikeneye kugira ngo
ubuzima bukomeze, kuko muri rusange nari natinze no gushaka kubera kwita kuri
barumuna banjye nasigaranye, kandi nyuma nange mbashe gukomeza amashuri ku rwego rwa
university.
Bivuga ko aho nashakiraga mu mwaka washize, gahunda yari iyo kubaka urugo ruhamye,
gusa kubw’amahirwe make ntibyampira. Nshobora kuba narahubutse, sinihangane ngo
Imana indambagirize nk’uko abizera babivuga.
Akaba ariyo mpamvu nsaba inama zanyu nziza, kuko bivuye mu mutima wanjye nkeneye
umukunzi w’ukuri, noneho unyikundiye kurushaho, kurusha uko natwarwa n’ikimero.
Aliko na none ngakomeza nibaza ese bizanshobokera gute, ko mu mutima nkifitemo
gushidikanya kuba nabona noneho umugeni muzima, wuje urukundo n’impuhwe, warenzwe,
ujijutse, uzi ubuzima, wubaha agatinya Imana, wiyubaha akarangwa n’isuku kimwe
n’umuco.
Ese abo byahiriye ni irihe banga mwamishurira? Ubu nashyize ingufu mu gusaba Imana
ngo inkorere igitangaza, kandi nanjye ndagenda mvugurura umushyikirano wanjye nayo,
ngo wenda igire uko yibuka umugaragu wayo, kimwe no kugira ngo ntore agatotsi, kuko
biba ingorabahizi kugoheka iyo ntangiye gutekereza ibyo byose!
Ese mbigenze nte rwose kugira ngo mbone umugore muzima kandi vuba, nubwo bwose
nagiye mungabanywa n’ibyo byose nanyuzemo? Email nkoresha ni clumwi@gmail.com igihe
haba hari uwubashije kuyikoresha, murakoze, amahoro y’Imana!
Ibitekerezo
ndi burundi,uwuza guhusha itunga ahusha umugore Kanda hano umusubize
Muvandi abantu nkabo babaho ariko ntiwumve ko birangiye ,haranditswe ngo urugo namatungo ubihabwa nababyeyi ariko umugore mwiza umuhabwa n'uwiteka bivugango ugomba gusenga byukuri kd ugakoresha ubwenge Imana yaguhaye ikindi ukirinda guhubuka kuko ubuze ubwenge n'Imana iramureka. Kanda hano umusubize
Ihangane muvandi ntag abagore bose batey gutyo, hariho abagor bafit urukund rutavangiy,uwo ntag yaruwaw uwaw arigutegurw Kanda hano umusubize
ahaaaaa abakobwa bikigihe amakwe yikigihe unva rwo ibyobigoryi iyobibonye abagabo bigirango nibyo imana ikunda.ese ubundi uburanga bwumugore bwubakiyende? Kanda hano umusubize
yooo dear sorry lmana izaguha undi ugukunda kuko ntago abagore Bose ari bamwe icyambere nukwizera ko lmana ibaho ahaaaaa nukuba maso be srry Kanda hano umusubize
Ncuti Ntiwihebegos Ivyobibahop Ariko Uzabonundugukunda Kanda hano umusubize
Ihangane nugushishoza dore,abicyigihe babayempemuke ndamuke Kanda hano umusubize
ihangane uzamubona najye byabyayeho birananira kwiyakira ariko ubumaze imyaka2murugo;gusa birasaba kwitonda ugashishoza ndetse ukanasenga kuki imana ishobora byose izaguha undi Kanda hano umusubize
niwihangane kuk twese bitubaho komeza usenga IMANA izaguha uwukuri. Kanda hano umusubize
ihangane uzamubona najye byabyayeho birananira kwiyakira ariko ubumaze imyaka2murugo;gusa birasaba kwitonda ugashishoza ndetse ukanasenga kuki imana ishobora byose izaguha undi Kanda hano umusubize
IMANA IZAGUSHUMBUSHA UNDI. Kanda hano umusubize
muvand ihangane Kanda hano umusubize
niwiha ngane inama izaguhanagura amarira.senga imana wizeye izagushu mbusha ndibea Kanda hano umusubize


c: text/html

text:
Abanyarwanda bakwiye kumva no kumenya ubusobanuro bw’ijambo “umwana”, kuko kutamenya ubusobanuro bwaryo, bituma abantu benshi bashora abana mu mirimo ivunanye. Mu gitabo cy’amategeko ahana ibyaha cya Repubulika y’u Rwanda mu ngingo ya 217 itanga ubusobanuro bw’ijambo”umwana”. Umwana ni umuntu wese utarageza ku myaka cumi n’umunani (18) y’amavuko uretse mu gihe andi mategeko abiteganya ukundi.
Bityo rero umuntu wese utarageza kuri iyo myaka agomba kurindwa ikintu cyose cyahungabanya ubuzima bwe, cyane cyane kumukoresha imirimo ivunanye. Haba mu Rwanda ndetse no ku isi hose, amategeko yo kurinda umwana gukoreshwa imirimo mibi ariho.
Uretse gukoresha umwana imirimo ivunanye, gutoteza cyangwa kujujubya umwana nabyo amategeko arabihanira. Ibyo tubisanga mu ngingo ya 218 yo mu gitabo cy’amategeko ahana ibyaha cya Repubulika y’u Rwanda aho iyo ngingo igira iti” Umuntu wese ubabaza umwana bikabije, umujujubya cyangwa umuha ibihano biremereye cyangwa se bitesha agaciro, ahanishwa igifungo kuva ku mezi atandatu (6) kugeza ku myaka ibiri (2) n’ihazabu y’amafaranga y’u Rwanda kuva ku bihumbi ijana (100.000) kugeza ku bihumbi magana atatu (300.000).
Ariko n’ubwo mu Rwanda ayo mategeko yose ariho arengera umwana, hakaba kandi hari byinshi bimaze gukorwa mu kurinda ko abana bakoreshwa imirimo inyuranye n’amategeko, haracyari abana bagikoreshwa iyo mirimo amategeko atemera.
Abanyarwanda ndetse n’abanyamahanga baba mu Rwanda bakwiye kumenya uburenganzira bw’ibanze bw’umwana, bakamenya ko umwana afite uburenganzira bwo kwiga, uburenganzira bwo kurindwa, uburenganzira bwo kwidagadura, uburenganzira ku mutungo. Akaba ari muri urwo rwego rwo guhabwa uburenganzira, umwana wese agomba no kurindwa gukoreshwa imirimo mibi ivunanye.
Imirimo mibi ikorereshwa abana kandi igararagara mu Rwanda, harimo gukora mu birombe by’amatafari, iby’amategura, imicanga n’ibisimu by’amabuye y’agaciro, kurindishwa imiceri, imirimo yo mu ngo nk’ububoyi n’ubuyaya n’indi.
Mu Rwanda, gukoresha abana imirimo mibi, ahanini biterwa n’ubujiji bw’ababyeyi, aho baba nabo ubwabo badasobanukiwe n’akamaro ko kohereza umwana ku ishuri, ubukene bw’imiryango imwe n’imwe, imiterere y’aho umwana akuriye kuko akenshi iyo akuriye nk’ahacukurwa amabuye y’agaciro usanga agira ibishuko byo kujya mu bisimu gucukura, gutotezwa mu muryango, ubupfubyi, amakimbirane yo mu ngo, aho umwana akura yumva yanze kuba mu muryango ndetse hari n’aho biterwa n’intege nke z’ubuyobozi bw’inzego z’ibanze n’abaturanyi, aho umuyobozi abona umwana akoreshwa imirimo mibi ntatange amakuru ngo bihagurukirwe.
Polisi y’u Rwanda irasaba rero inzego zinyuranye guhagurukira kurwanya imirimo mibi ikoreshwa abana batarageza ku myaka 18, buri wese iki kibazo akakigira icye.
Polisi y’u Rwanda kandi irasaba ubukangurambaga mu nzego zose mu gushyira imbere gahunda y’ijisho ry’umuturanyi, mu gutangira amakuru ku gihe kugira ngo hirindwe ndetse hanakumirwe imirimo mibi ikoreshwa abana, bityo mu gihe kizaza ikibazo cy’abana bakoreshwa imirimo ivunanye kizabe amateka.

robotstxt: allowed

filter: keep


text:
Minisiteri y’uburezi iranenga abarimu ba za kaminuza batanga imikoro, amasomo bakoresheje uburyo gakondo bw’impapuro zanditse aho gukoresha ikoranabuhanga bityo bakaridindiza.
Minisiteri y’uburezi iravuga ibi mu gihe hari abanyeshuri kugeza ubu bagikora imikoro bandikisha intoki cyangwa se bahabwa amasomo n’abarimu babo ku mpapuro,kandi abarimu bagakwiye kwifashisha internet batanga amasomo,cyangwa se abanyeshuri bagakoresha mudasobwa bari mu mikoro yabo.
Minisiteri y’uburezi ibibona nko kudindiza ikorana buhanga mu burezi igihe abarimu ubwabo ari bo bagikoresha ubu buryo kandi bakagombye gutanga urugero rwiza mu bo barera,bakoresha ikoranabuhanga nkuko icyerekezo u Rwanda rwihaye cya 2020 kiri.
Minisitiri Musafiri Marimba Papias avuga ko abarimu bagikoresha uburyo gakondo muri zakaminuza nta cyerekezo batanga mu iterambere ry’igihugu rishingiye ku bukungu mu ikoranabuhanga
Yagize ati “Ndashaka kunenga amashuri ya za kaminuza badatera inzara n’inyota abanyeshuri babo yo gukoresha ikoranbuhanga,muri bo bitari ibyo tuzaguma dukoresha uburyo bwa gakondo.”
Frank Nandi, umunyeshuri muri Kaminuza y’u Rwanda muri Koleji y’Imali n’Icungamutungo (CBE) avuga ko ubu buryo bwa gakondo muri iyi Kaminuza buhari kandi basanga bubatwara igihe kini babukoresha, nyamara nta n’ubumenyi mu ikorana buhanga bagira igihe baba bakoresha ubu buryo gakondo mu mikoro (assignments).
Yagize ati “Hari amasomo amwe n’amwe niga ansaba kwandikisha ikaramu igihe mwarimu yampaye umukoro urugero nk’isomo ry’ubukungu (economics), iyo nanditse ndangiza gukora uwo mukoro naniwe kandi mu minsi myinshi kandi nta n’ubumenyi mbanongera mu gukoresha mudasobwa.”
Ndayisenga Shafi na we wiga muri CBE we avuga ko kandi kuba akoresha ubu buryo gakondo muri Kaminuza bizatuma nagera hanze ku isoko ry’umurimo bazibura kuko aho bakagombye kuba baragiriye ubumenyi bwa mudasobwa batabuhawe mu gihe nyacyo.
Yagiza ati ”Ninjya hanze nzasanga hari aho ntakora kuko mu kazi abantu bose usanga bakoresha mudasobwa ubwo rero urumva n’ubundi ningerayo bizansaba kongera kwiga uko bakoresha mudasobwa,kandi nararangije Kaminuza. Bityo ntibizanyorohera kubona akazi kuko muri iki gihe ikoranabuhanga ryifashishwa munzego zose.”
Minisiteri y’Urubyiruko n’Ikoranabuhanga ivuga ko mu mwaka wa 2017, 18% by’Abanyarwanda bazaba bakoresha ikoranabuhanga.


text:
Abaturage bahinga ku nkengero z’ikiyaga cya Muhazi mu kagari ka Kavumu, umurenge wa Gishari, mu karere ka Rwamagana, baravuga ko bahangayikishijwe bikomeye n’imvubu ziva mu kiyaga zikajya kubonera imyaka bakaba bamaze imyaka 2 batabaza inzego zabarenganura ariko bakabumvira ubusa.
Aba baturage bafite ibikorwa byabo by’ubuhinzi ku nkengero z’iki kiyaga bavuga ko babangamiwe bikomeye n’imvubu ziva muri iki kiyaga zikirara mu myaka yabo bakunze guhinga muri aka gace yiganjemo ibijumba, imyumbati, amasaka n’ibigori.
Mukamazimpaka Celine utuye mu mudugudu w’Uruyenzi hafi y’iki kiyaga yagize ati “Ikibazo cyabaye ni uko izi mvubu zonnye ibijumba zikabiribata, amasaka nayo zayagiyemo ziravunagura mbese ntabwo uyu mwaka tuzasarura ahubwo tuzicwa n’inzara.”
Uwitwa Ndagijimana na we yagize ati “Imvubu zaturutse muri iki kiyaga cya Muhazi ziranyonera, ubutaka bungana na hegitari 500 zose zari zihinzemo ibishyimbo zirabirya zirabimara. Ubu turi mu bihe bibi cyane nta gishyimbo tuzasarura. Mu by’ukuri ubuyobozi bukomeje kwirengagiza ikibazo dufite muri aka gace twazicwa n’inzara.”
Ibi byashimangiwe kandi n’umuyobozi ushinzwe umutekano mu mudugudu w’Uruyenzi mu kagari ka Kavumu, Wanyindo Celestini, aho avuga ko bagerageje kubimenyesha abayobozi b’inzego zibanze ariko ntihagire icyo babikoraho.
Umunyamabanga Nshingwabikorwa w’umurenge wa Gishari, Rushinisha Mark, yabwiye ikinyamakuru Ukwezi.com ko atajya abona izo mvubu, anahamya ko hashize imyaka 20 yose zidakandagira mu murenge ayoboye mu gihe ubuyobozi bw’imidugudu bwiyemereye ko izo mvubu zihari kandi zonera abaturage mu buryo bukabije.
Ku ruhande rw’ubuyobozi bw’akarere ka Rwamagana, bwo buhamya ko butari buzi neza iki kibazo, bakaba bizeza aba baturage ko bagiye kugihagurukira bakarengera imyaka ikiri mu mirima.
Umuyobozi w’Akarere wungirije Ushinzwe iterambere ry’Ubukungu mu karere ka Rrwamagana, Mudaheranwa Regis, ku murongo wa Telefone yahamirije ikinyamakuru Ukwezi.com ko bagiye gukurikirana iki kibazo kigakemurwa mu maguru mashya ku bufatanye n’inzego z’umutekano ndetse n’abaturage ubwabo.
Si ubwa mbere ikibazo cy’imvubu zonera abaturage kivugwa muri uyu Murenge wa Gishari ndetse no mu tundi duce dukora ku kiyaga cya Muhazi kuko n’umwaka ushize humvikanye abaturage bagaragaza iki kibazo.


text:
Harabura iminsi ibarizwa ku ntoki ngo iminsi mikuru n’ubunani igere,byatumye bamwe mu bahanzikazi batandukanye bahaguruka ngo bamamaze ibikorwa byabo.Ku ikubitiro rihana akaba yashyize hanze ibirungo by’ubwiza ariko bikazatangira gukoreshwa taliki 26 uku kwezi.
Harabura iminsi ibarizwa ku ntoki ngo iminsi mikuru n’ubunani igere,byatumye bamwe mu bahanzikazi batandukanye bahaguruka ngo bamamaze ibikorwa byabo.Ku ikubitiro rihana akaba yashyize hanze ibirungo by’ubwiza ariko bikazatangira gukoreshwa taliki 26 uku kwezi.
Umuhanzikazi Robin Fenty Rihanna akomeje kudabagiza abakiriya b’ibirungo by’ubwiza akora akomeza kugenda asohora ibyo abakeneye kwiyitaho mu bigendanye n’ubwiza bakenera mu buzima bwa buri munsi ngo barusheho gusa neza.
Abinyujije ku rukuta rwe rwa Instagram Rihanna yagaragarije abamukurikira ibirungo bishya byo ku munwa (lipstick) yise ‘Mattemoiselle’ anavuga ko bizatangira kuboneka ku isoko kuva ku wa 26 Ukuboza 2017.
Uyu muhanzikazi kandi yanagaragaje ko izi lipstick ze zizaba zifite ibara ry’umukara nkuko yanabigaragaje mu mafoto yabyisize.
Ni nyuma y’uko mu kwezi gushize yifashishije ubwiza bwe akigarurira imitima y’abafite ibinyamakuru byandika ku bigendanye n’imyambarire n’imideli bikamukoresha mu kwiyamamaza no kwamamaza imyenda y’abafatanya bikorwa byabo.
Icyo gihe yagaragaye ku gifuniko cy’ikinyamakuru Vogue Paris gikorera ku mugabane w’uburayi kizasohoka mu mpera z’Ukuboza 2017, aho azaba yamamaza imyenda y’abahanzi b’imideli bakomeye ku mugabane w’Uburayi ari bo Jean-Paul Goude, Juergen Teller and Inez & Vinoodh.
Ibitekerezo
Merci N'oubier Pas Au Burundi Kanda hano umusubize
Toka.satani Kanda hano umusubize
Nafashe Nivyiza Kanda hano umusubize
rwose ibintu nuburyohe nugutangira ubuzima bushya numwaka mushya nibyiza bishya! Kanda hano umusubize
rwose ibintu nuburyohe nugutangira ubuzima bushya numwaka mushya nibyiza bishya! Kanda hano umusubize
Rihanna akunda gukora udushya.Niba yatanze Noheli,ni byiza.Ariko abantu bajye bibuka ko Yesu atavutse le 25 December.Noheli yatangiye kwizihizwa muli 354.Ntabwo abigishwa ba Yesu bayizihizaga.Ikindi gitangaje,nuko Noheli bayihinduye umunsi wo kwishimisha gusa.Usanga abantu benshi batemera Yesu bizihiza Noheli. Urugero ni Abashinwa,Abahinde,etc...Kubera kwishakira amafaranga,nibo bakora biriya birugu bya Noheli.Nkuko History ibyerekana,iriya tariki niyo Abaroma bizihizagaho ikigirwamana cyabo,MYTHRA.Kubera izo mpamvu zose,hari amadini atizihiza Noheli.Urugero ni Abahamya ba Yehova.Abadive n'abo ntibemera Noheli,uretse ko abayoboke benshi babo bakora imihango ya Noheli mu ngo zabo. Kanda hano umusubize


text:
Urukundo ni ngombwa mu buzima bwa buri wese kuko arirwo rufasha umuntu kumvira Imana no kubana n’abandi. Utagira urukundo ntabasha kunezeza Imana no gukora ibyishaka.
Petero yaranditse maze atanga isomo rikomeye kubijyanye narwo. Iyo usomye urwandiko rwa mbere rwa Petero igice cya mbere n’umurongo wa 22, usangamo isomo umuntu wese akwiriye gutekerezaho. Haravuga ngo:
Nuko rero ubwo mwiyejesheje imitima kumvira ukuri kugira ngo mubone uko mukunda bene Data mutaryarya, mukundane cyane mu mitima. Petero yashakaga kugaragaza ko niyo waba uri mu bihe bikomeye ugomba gukunda mwene so.
Tugerageje gusobanura ubwoko bw’Urukundo Petero yashakaga kuvuga wabona ko rushingiye kuri ibi bikurikira:
1. Urukundo nyarwo ruvuye ku mutima
Abakristo bamwe bakunda kugira igisa n’urukundo rugaragara mu magambo gusa ariko mu bikorwa ntirubagaragareho, akaba rwose yakwereka ko akwishimiye nyamara ku mutima bicika. Niba ushaka kugira urukundo nyarwa ukore uko ushoboye rube mu mutima wawe kuruta uko warugaragaza inyuma nyamara ku mutima nta ruriyo.
Urukundo nyarwo rwo mu mutima Petero yavugaga, ni urukundo ruba mu mutima uboneye, umutima wasobanukiwe uko Imana yadukunze bigatuma nawe wumva ugomba gukunda abandi.
2. urukundo nyarwo rugomba kuba urwa kivandimwe
Urukundo rwa kivandimwe ni urukundo ukunda umuntu nta kintu urebeyeho kandi nta yindi sano mufitanye uretse kuba mwaracunguwe na Yesu Kristo. Nka bakristo, twese dufite inshingano zo gukundana kuko twese twacunguwe kubw’ubuntu bw’Imana..
3. Urukundo rugomba kuba rushyitse
Urukundo rw’Imana ntirurobanura , niyo mpamvu umuntu wese wizera Imana akwiriye kugira urukundo rushyitse kandi rugera ku bantu bose. Ntugomba gutegereza igihe runaka cyateganijwe ngo abe aribwo ukora ibikorwa by’urukundo ahubwo ugomba guhora ugerageza ukuntu aabantu bahora bungukira kuri wowe ubinyujije mu kubakorera ibintu bibagaragariza urukundo.
4. urukundo rugomba kuba ruboneye.
Urukundo rw’Imana ni urukundo ruboneye kandi rutunganye, niyo mpamvu igihe ushaka kwereka abandi urukundo ruri muri wowe utagomba kubikora ufite kwiyoberanya muri wowe. Ugomba kuba wuzuye ukuri kandi ibyo ukora byose mu izina ry’urukundo bigomba kuba bihesha Imana icyubahiro. Urukundo rufite inyungu runaka rukurikiranye ntabwo ari urukundo ruboneye.
Mu butumwa bwa Petero, araguhamagarira kugira urukundo rwa kivandimwe, ruboneye kandi rushingiye kundangagaciro z’Ubumana kuko Imana ariyo yabanje kugukunda mbere yuko uyimenye cyangwa umenya mwene so aguhamagarira gukunda. Menyta rero ko nta wundi mwenda ukwiriye kugirira mwene so atari uwo kumukunda.


text:
Mu gihe umubyigano ukabije w’ibinyabiziga mu mihanda y’Umujyi wa Kigali ugaragara nka kimwe mu bikereza abagenzi benshi muri aya mayira, ubuyobozi bw’Umujyi wa Kigali bwo buvuga ko iki kibazo nta gihari.
Abagenzi ndetse n’abashoferi baganiriye n’Izuba Rirashe, batangaje ko ikibazo cy’umubyigano w’imodoka mu mihanda giteje inkeke, bakanavuga ko babon giterwa n’ubwiyongere bw’imodoka n’ubuto bw’imihanda.
Muhirwa Peter utuye mu Mujyi wa Kigali, avuga ko asanga kuri ubu bigoye kuba umuntu yakorera gahunda ye ku gihe mu gihe atazindutse cyane ngo atangire urugendo mbere y’igihe.
Agira ati “Umuntu asigaye yizindura kuko aba agomba guteganya umwanya ari bumare mu muhanda mbere yo kugera iyo ajya, kabone n’aho yaba yitwaye mu modoka ye.”
Akomeza avuga ko imihanda mito ibifitemo uruhare runini kuko uretse isanzwe twita ko yagutse, ngo na twa duhanda duto bagiye banyuza mu makaritsiye ngo usanga na two twuzuye.
Umwe mu bashoferi bakorera mu murongo wa Kimironko-mu Mujyi, we avuga ko hari abantu hazwi cyane ko hadashobora kubura umubyigano w’imodoka, nko kwa Lando, ku Gishushu, Kimicanga na Peyaje, bigakabya cyane mu gitondo abantu bajya ku kazi, saa sita bajya mu kiruhuko ndetse no ku mugoroba bataha.
Akomeza avuga ko “Iyo hari inama mpuzamahanga yakiriwe mu Rwanda ho biba ari akarusho kuko n’imihanda imwe irafungwa! Ubu abagenzi na bo ntabwo bakidusaba kwihuta kuko baba babona uko bimeze mu muhanda, ni ukugenda nk’ukambakamba!”
Umulisa we ahitamo kwiyuririra moto ngo kuko ari yo yihuta, ngo n’ubwo zizwiho kugongwa cyane.
Avuga ko ngo iyo umubyigano w’imodoka mu muhanda ueze nabi, ngo moto yo igenda isesera, ikagerayo hakiri kare. Ngo iyo uteze bisi, uba wiyemeje gukererwa, ngo ariko n’abitwara mu zabo ntibaba borohewe.
Icyo Umujyi wa Kigali ubivugaho
Umuyobozi Wungirije ushinzwe Imali n’Iterambere ry’Ubukungu mu Mujyi wa Kigali, Nizeyimana Alphonse yagize icyo avuga kuri izi mpungenge z’abatuye Kigali.
Nizeyimana yahakanye yivuye inyuma ko imihanda yo mu Mujyi wa Kigali atari mito na gato kuko ngo nta kinyabiziga cyigeze kinanirwa kuwubisikaniramo n’ikindi, ndetse ati “Nta embouteillage tugira mu Mujyi wa Kigali.”
Icyo yavuze aha ni uko ahubwo ngo hari byinshi ubuyobozi bw’Umujyi wa Kigali bukora mu rwego rwo guhangana n’ibyo bamwe bita ko ari ibibazo.
Yagize ati “Embouteillage zigira ibipimo zibarirwaho. Nta embouteillage tugira mu Mujyi wa Kigali, icyo nemera ni uko hajya habaho umubyigano w’imodoka rimwe na rimwe na byo bigaterwa n’imiterere y’isangano ry’imihanda, ikindi kandi turashishikariza abantu kujya bakoresha n’indi mihanda twabubakiye mu nsisiro, aho kwirundira mu mihanda imwe.”
N’ubwo abivuga atya, asobanura ko basanga hari ibikwiye kuvugururwa mu miterere y’imihanda, ndetse ubu bikaba birimo gukorerwa inyigo, ati “Rimwe na rimwe usanga uwo mubyigano w’ibinyabiziga uterwa na rond point ntoya, cyangwa se ugasanga amatara ayobora ibinyabiziga ateye ku buryo atagaragara neza, ibi ni ibintu tucyigaho bizakemurwa vuba.”
Ku bijyanye n’ubugari bw’imihanda mu Mujyi wa Kigali, Nizeyimana asanga abavuga ko ari mito babiterwa n’ubunararibonye budahagije mu gutwara ibinyabiziga.
Avuga ko iyi mihanda ari migari bihagije kuko iyitwa mito ari iyagiye yubakwa mu nsisiro kandi na yo ikaba ifite ubugari bwa 7m, bityo ngo nta modoka zari zananirwa kubisikaniramo.
Yagize ati “Abantu nibabanze bamenye gutwara ibinyabiziga babone kujya mu muhanda,.. ujya kubona ukabona nk’ahantu hari icyapa cya 40 umuntu ahanyuze agendera muri 80, maze yagera imbere gukata ikorosi bikamunanira, yagwa munsi y’umukingo akitwaza ko ari umuhanda ari muto”
Aha avuga ko uretse mu nsisiro, imihanda minini mu Mujyi wa Kigali ifite ubugari bwa metero 30-35 uhereye hino ukambuka hakurya habariwemo n’ubugari bwa wa mwanya ushyirwamo amatara mu gice cyo hagati y’ibisate by’umuhanda, ndetse ngo mu cyerekezo bafite cya 2017-2025, hari imihanda yashyizwe muri gahunda yo kwagurwa igahabwa ubugari bwa metero 41.
Avuga ko umujyi wa Kigali ufite hafi ibirometero 300 by’imihanda ya kaburimbo, kandi 80% z’ibyo birometero byubatswe nyuma ya 1994, ndetse hakiyongeraho n’imihanda y’amabuye.”
Muri uyu Mujyi wa Kigali ukura uko bukeye n’uko bwije, birumvikana ko batabura kubaho n’ubwiyongere bw’ibinyabiziga mu mihanda, dore ko uyu Muyobozi avuga ko Umujyi wakuze mu bice byinshi by’ubuzima bwawo.
Abaturage b’umujyi wa Kigali bavuye ku bihumbi 600 mu mwaka wa 2002, bagera kuri miliyoni 1,300 mu mwaka wa 2015.


text:
Hunga irari ritarabyara icyaha.
Ndabaduhuje mu izina rya Yesu, amahoro y’Imana abane namwe.
Uyu munsi turigira hamwe ijambo rifite intego uvuga ngo Hunga irari ritarabyara icyaha, turasoma muri Yakobo 1:14 -15. ahari ubutumwa buvuga ngo “Ahubwo umuntu wese yoshywa iyo akuruwe n’ibyo ararikiye bimushukashuka, nuko iryo rari riratwita rikabyara ibyaha, ibyaha na byo bimaze gukura bikabyara urupfu.
Ubusanzwe mu ububiko bw’ibitekerezo by’umuntu hacurirwa mo ibitekerezo n’inama bitandukanye muri zo harimo ibigirira nyirabyo umumaro, ariko hakaba n’ibicukurira nyirabyo urwobo ashobora kugwa mo cyangwa imva ya burundu, niyo mpamvu umuntu asabwa kwitonda ndetse agafata umwanya wo gutekereza ku cyo agiye gukora mbere yo kugishyira mu bikorwa ntayoborwe n’amarangamutima ye.
Imitego myinshi tugwamo ishingira ku byo amaso atwereka tukabyishimira nyamara tukaba tudafite ubushobozi bwo kubigeraho, niho tukabura amahoro tubirarikira, iri rari tutaritegeka ryo rikatuyobora kugeza ubwo tubigezeho mu nzira iyo ariyo yose kabone naho yaba mbi. Iyo twigisha ku irari dukora mu mfuruka zose, navuga nk’irari ry’ubusambanyi ribanzirizwa n’ubuhehesi rikabyara ubusambanyi, iri ryishe abantu benshi bapfa bahagaze, abasore inkumi ndetse no mu bubatse ingo ubusambanyi buteye ubwoba, ariko turabinginga tubwirijwe n’umwuka wera ngo Mwakire Yesu we twahawe dukirizwamo azabashoboza kuzinukwa ubusambanyi.
Bibiliya itanga ingero nyinshi z’abantu bagiye bagwa mu mitego y’irari rikabakururira akaga , mwibuke uwitwaga Gehazi wari umugaragu wa Elisa, ubwo umugaba w’ingabo Namani yakiraga ibibembe yashatse kwitura Umuhanuzi Elisa ingororano azanze Umugaraguwe yumva ntiyabyihanganira, irari ry’ubwo butunzi riramurenga ahimba amayeri yo kuzigarurira nibwo yabeshyaga Namani ati “Databuja arantumye ngo aka kanya haje abahungu babiri b’abana b’abahanuzi baturutse mu gihugu cy’imisozi ya Efurayimu, ngo arakwinginze ubamuhere italanto y’ifeza n’imyambaro yo gukuranwa ibiri (2 Abami 5:22), ibi byatumye Imana imuhanisha igihano cyo kwandura ibibembe.
Tubona benshi barimo Ananiya na Safira, tubona kandi Samusoni wari umunaziri aza kugushwa n’abagore kugeza ubwo imbaraga z’Imana zimushizemo barinda aho bamukuramo amaso, ingero ni nyinshi cyane , gusa na none ntitwabura kuvuga ko hari n’abandi bagiye bageragezwa n’ibyo bakararikiye ariko bakirinda ndetse Imana ibakoresha iby’ubutwari. Muri bo twavuga Yosefu mwene Yakobo yavunitse igihe kinini akoreshwa uburetswa, aza kubona icyo bamwe bakwita amahirwe yo gusambanya nyirabuja, ariko asanga atatukisha Imana ye hejuru y’indonke nk’izo.
Nshuti mwenedata dukwiye kuzirikana ko Nyuma y’ubu buzima hari ubundi bizima, nta mpamvu yo kwirengagiza iherezo ryacu! Pawulo yandikiye itorero ry’I Roma 6:12 “Ngo noneho ntimukimike ibyaha mu mibiri yanyu izapfa, ngo mwumvire ibyo irarikira”, Imibiri twambaye izabora iveho, nyuma yawo abakoze neza bazahabwa ubugingo buhoraho naho abakoze nabi bazajugunywa gihenomu.
Nibyo koko umuntu wese yoshywa iyo akuruwe n’ibyo ararikiye bimushukashuka, ariko iyo unesheje irari ryawe urakira, ku mbaraga zacu ntacyo twakwishoboza, Imbaraga z’ababyeyi n’inshuti zacu ntacyo zakora, ariko muhumure dufite umurengezi ni Yesu, abamwizeye bakizera izina rye abaha ubushobozi bwo kuba abana b’Imana, ikigeretse kuri ibyo abaha umufasha ariwe Mwuka wera niwe ubayobora. Bibiliya ibisobanura neza iti “Muyoborwe n’Umwuka, kuko ari bwo mutazakora ibyo kamere irarikira Abagaratiya 5:16, Ndabifuriza kwambara imbaraga z’Imana kuko ibiturwanya ari byinshi, Ibidutera kurarikira ni byinshi ariko Nitwambara Imbaraga z’Umwuka tuzanesha.
Yesu abahe umugisha. Ernest RUTAGUNGIRA


text:
Kuri uyu wa 27 kanama 2017 kimwe n’ahandi mu Rwanda mu rwego rwo kubungabunga umuco no kuwushingiraho twiteza imbere ,U Rwanda rwizihije umuganura usanzwe wizihizwa buri mwaka mu karere ka Kirehe ukaba wizihirijwe mu murenge wa Nasho,Akagari ka Nasho mu mudugudu wa Gicaca ukaba wari ufite insanganayamatsiko igira iti: “ Umuganura isooko y’ubumwe n’ishingiro ryo kwigira”.
Mu mateka y’u Rwanda, umunsi w’umuganura wari umunsi mukuru ukomeye haba i Bwami haba no ku baturarwanda, kuri uwo munsi umwami yamurikirwaga umusaruro w’abanyarwanda bavuye impande zose z’iguhugu,agasangira n’abaturage ndetse akishimana nabo.
Uyu muhango ukaba wari ufite akamaro ko gusangira no kwishimira umusaruro wabonetse,bikaba byarakorwaga mu mu gitaramo cyiswe icy’umuganura,
Umuyobozi w’Akarere ka Kirehe Muzungu Gerald ubwo hizihizwaga umunsi w’umuganura yibukije abitabiriye umunsi w’umuganura ko umuco w’abantu ariwo ubaranga,ukaba n’ishingiro ry’imibereho n’iterambere rirambye ryabo,ibihugu bikaba bifite inshingano zo kubumbatira,kurengera no guteza imbere umuco wabyo.
Umuyobozi w’Akarere yibukije abitabiriye umuganura ko ari igihe ngarukamwaka cyubahwaga kandi ugahabwa agaciro mu muryango nyarwanda,kwizihiza umuganura muri iki gihe byarenze imbibi zo kwita ku buhinzi n’ubworozi gusa bighera no mu zindi nzego zireba ubuzima n’iterambere by’abanayarwanda,yibukije ko umuganura wizihizwa hishimirwa ibyagezweho byose ari mu bukungu,ubuzima,uburezi,ikoranabuhanga,n’ibindi.
Kwizihiza uyu munsi mukuru w’umuganura bikaba byarakorewe mu murenge wa Nasho aho byahuje abaturage bahatuye hamwe n’abayobozi barebera hamwe ibyo bagezeho bafata n’ingamba zo kubisigasira hagamijwe no kubyubakiraho mu iterambere rirambye.


text:
Kuba by’umwihariko bamwe mu rubyiruko bagenda bigana imico n’imyitwarire by’ahandi bituma barushaho kuyirarikira maze bagakora iyo bwabaga ngo bisanishe nabo.
Igitera impungenge kikanatera kwibaza byinshi, ni uko usanga no mu bakiristo basenga by’umwihariko ab’igitsina-gore barangwa n’imyambarire iteye isoni badatinya no kuyinjirana ahera h’Imana mu rusengero mu gihe baje gusenga; byaba ari ku munsi w’icyumweru n’indi minsi isanzwe y’amateraniro.
Bene aba bakiristu cyane cyane abagore n’abakobwa; kuko ari bo bigaragaraho cyane, usanga baje mu rusengero bambaye imyenda (mini-jupe) isa n’ishotora ababareba inagaragaza ubwambure bwabo cyangwa se ugasanga bambaye udupantaro tubahambiriye cyane tubonerana ku buryo hari n’igihe ubona umwenda w’imbere, ndetse rimwe na rimwe ukabona bambaye imyenda yo hejuru igaragaza imyanya y’amabere uko yakabaye.
Nyamara ibi bice baba berekana uretse n’umuco nyarwanda, na Bibiliya ibyita imyanya y’ibanga. Bivuga ngo ni imyanya igomba kurebwa no kumenywa na nyirayo wenyine.
Ni iyihe mpamvu ibatera gutinyuka kuyizana no mu nzu y’Imana?
Kumenya impamvu itera aba bantu gukora ibi, iragoye:
1. Hari ubikora mu rwego rwo kwigana abandi bantu yabonanye iyo myambarire, tutareka kuvuga ko iba inateye isoni, cyane cyane ko hari nubwo uyambaye ubona ari umuntu wiyubashye wamureba ukagira isoni ari wowe, ukipfuka mu maso!
2. Hari ubyambara ashaka kwerekana imyenda idasanzwe atunze iwe no kwerekana ikimero n’uko umubiri we uteye no gushaka gukurura abasore n’abagabo bamwitegereza.
3. Ntawabura no kuvuga ko hari kandi n’ubikora ashaka kugaragaza ko aberwa no gushaka kwemeza bagenzi be b’abagore n’abakobwa ko abarenze n’ibindi.
Iruhande rw’izi mpamvu tubonye haruguru, iri nyamukuru ni uko bene uyu witwara atya aba azi ko mu rusengero naho ari ahantu hahurira abantu benshi baturutse imihanda yose byakoroha ko bamurebera icyarimwe.
Hari ibikorwa bakora ntihagire urabukwa nyamara bo bazi ibyo barimo!
Akenshi bene aba bantu iyo bari mu rusengero usanga ari bo bashaka kugaragara mu mirimo myinshi kurusha abandi, ndetse byaba na ngombwa ukabona ari bo batanga abandi kujya imbere mu gihe cyo gutanga amaturo, gushima Imana n’ibindi nk’ibyo; wagenzura neza ukabona ko bene uyu ashaka kurangaza abantu gusa, agenda buhoro buhoro kugira ngo bamutindeho bamureba.
Hari udashobora gukora ibi ahubwo akajya asohoka buri kanya; yinjira cyangwa asohoka. Ibi bituma arushaho kugaragara cyane ari nako abamuhozaho ijisho bibaza kuri iyo myambarire ye ndetse bamwe mu bamutinzeho bakaba banahavana amarari y’uburyo butandukanye. Nyamara ibi si ibyo gushimwa na gato ntibikwiye umukiristu uvuga ko yubaha Imana atayiryarya.
Bene Data, Bibiliya iratwihanangiriza itwibutsa ngo “Mbese ntimuzi yuko imibiri yanyu ari insengero z’Umwuka Wera uri muri mwe, uwo mufite wavuye ku Mana? Kandi ntimuri abanyu ngo mwigenge kuko mwaguzwe igiciro, nuko rero nimutume imibiri yanyu ihimbaza Imana gusa.” (1 Abakorinto 6:19-20)
Abayoboye umukumbi w’Imana, hari ababona nta kidasanzwe kibirimo
Ikibabaje ni uko hari ubwo bamwe mu bakozi b’Imana Bibiliya iha inshingano zo kureberera umukumbi w’Imana, usanga babona iyi myitwarire igayitse mu nzu y’Imana ukabona rwose ntacyo bayivugaho cyangwa se ngo banayifatire ibyemezo ikumirwe, kuko akenshi ikiba kibashishikaje ari ukubona abantu binjira mu nsengero bayoboye kubwo gushaka umubare munini w’ababagana gusa.
Bigatera ikibazo gikomeye rero, iyo ubona bamwe mu bashumba b’igitsina-gore ari bo barangwa n’imwe muri iyi myambarire y’utujipo dukabije ubugufi, amapantaro abahambiriye cyane n’indi myenda ibambika ubusa nk’iyo, ugasanga baratanga urugero rubi ku bana b’abakobwa bakiri bato bitwa ko bayoboye. Ariko birakwiye ko Umushumba abera icyitegererezo n’urugero rwiza intama ayoboye.
Ese koko mu nzu y’Imana niho abantu bari bakwiriye kuza kwerekanira ikimero, kuberwa n’ubwiza bw’imyambaro idasanzwe batunze? Oya siko biri. Inzu y’Imana ni iyo gusengeramo no guhimbaza Imana. “Kuko turi abo yaremye ituremeye imirimo myiza muri Kristo Yesu, iyo Imana yiteguriye kera kugira ngo tuyigenderemo.” (Abefeso 2:10)
Nshuti muvandimwe, ihema ry’Imana rirera kandi biradukwiye ko turyinjiramo dutinya tunahinda umushyitsi kuko nubwo ari ahantu hadahēza buri wese, ariko ni ahantu Imana iba hatandukanye rwose n’ahandi twirirwa muri gahunda zacu. Mwibuke Uwiteka abonye Mose aza yerekeza ku gihuru cyaka, aramubwira ngo “Wikwegera hano, kandi kwetura inkweto mu birenge byawe, kuko aho uhagaze aho ari ahera.” (Kuva 3:5)
Mu by’ukuri Uwiteka yashakaga kubwira Mose ko abanza kwibuka yuko aho ari kugana aho, ari ahera, hatandukanye n’ahandi yari ari. Bityo yigenzure yitunganye mbere yo kuhegera kuko Imana yera ihari.
Mu gice cya kabiri, tuzatanga izindi mpuguro nk’izi no ku basore n’abagabo cyane cyane mu ihema ry’Imana (mu rusengero) kuko nabo hari bamwe ubonana imyitwarire idakwiye umukiristu w’umusore cyangwa umugabo wiyubaha. Imana idufashe!
Izi mpuguro muzitegurirwa n’umuryango wa Gikiristu witwa Rejoice Africa Ministries
Wifuza kugira icyo utubwira kuri izi mpuguro usomye, twandikire kuri E-mail yacu: [email protected]


text:
ISOMO RYA MBERE
Umuhanuzi Ezekiyeli (Ezk 37, 12-14)
12Dore ibyo Nyagasani Uhoraho avuze. Ngiye gukingura imva zanyu nzabavanemo, mwebwe muryango wanjye, maze nzabagarure ku butaka bwa Israheli. 13Muzamenya ko ndi Uhoraho, mwebwe muryango wanjye, ubwo nzaba nakinguye imva zanyu nkazibavanamo. 14Nzabashyiramo umwuka wanjye mubeho, kandi mbatuze ku butaka bwanyu; bityo muzamenye ko ari jye Uhoraho wabivuze kandi nkabikora. Uwo ni Uhoraho ubivuze.
ZABURI (Zab 130 (129),1-2,3-4, 5-6ab, 7bc-8)
Inyik/Nyagasani ahorana imbabazi,
akagira ubuntu butagira urugero.
Uhoraho, ndagutakambira ngeze kure,
Uhoraho, umva ijwi ryanjye,
utege amatwi ijwi ry’amaganya yanjye!
Uhoraho, uramutse witaye ku byaha byacu,
Nyagasani, ni nde warokoka?
Ariko rero usanganywe imbabazi,
Kugira ngo baguhoranire icyubahiro.
Nizeye Uhoraho n’umutima wanjye wose,
Nizeye ijambo rye.
Umutima wanjye urarikiye Uhoraho,
Kurusha uko umuraririzi ategereza umuseke.
Uhoraho ahorana imbabazi,
Akagira ubuntu butagira urugero.
Ni we uzakiza Israheli ibicumuro byayo byose.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 8, 8-11)
Bavandimwe, 8abagengwa n’umubiri ntibashobora kunyura Imana. 9Mwebwe ariko ntimugengwa n’umubiri, ahubwo mugengwa na roho, kuko Roho w’Imana atuye muri mwe. Umuntu udafite Roho wa Kristu, uwo ntaba ari uwe. 10Niba Kristu ari muri mwe, umubiri wanyu wo ugomba gupfa ku mpamvu y’icyaha, ariko mubeshejweho na Roho ku mpamvu y’ubutungane. 11Niba kandi Roho y’Uwazuye Kristu Yezu mu bapfuye abatuyemo, Uwazuye Kristu Yezu mu bapfuye azabeshaho imibiri yanyu igenewe gupfa, ku bwa Roho we utuye muri mwe.
IBANGONDIRIMBO RIBANZIRIZA IVANJILI (Yh 11,25-26)
Habwa ikuzo Nyagasani habwa ikuzo.
Nyagasani Yezu, uri izuka n’ubugingo,
ukwemera ntateze gupfa.
Habwa ikuzo Nyagasani, habwa ikuzo.
IVANJILI
+ Yohani (Yh 11,1-45)
Muri icyo gihe, 1i Betaniya ku musozi Mariya na mwene nyina Marita bari batuyeho, hari umurwayi witwa Lazaro. 2Mariya ni we wari wasize Nyagasani umubavu, umusatsi we akawuhanaguza ibirenge bye. Lazaro wari urwaye yari musaza we. 3Nuko bashiki be batuma kuri Yezu bati «Mwigisha, uwo ukunda ararwaye.» 4Yezu abyumvise aravuga ati «Iyo ndwara si iyo kumwica, ahubwo ni iyo kugaragaza ikuzo ry’Imana, ndetse igahesha ikuzo Umwana w’Imana.» 5Yezu yakundaga cyane Marita na mwene nyina na Lazaro.
6Yumvise ko Lazaro arwaye amara iminsi ibiri aho yari ari. 7Hanyuma abwira abigishwa be ati «Nimuze dusubire mu Yudeya.» 8Abigishwa baramubwira bati «Mwigisha, vuba aha Abayahudi bashakaga kugutera amabuye, none usubiyeyo!» 9Yezu arabasubiza ati «Mbese umunsi ntufite amasaha cumi n’abiri? Iyo umuntu agenda ku manywa ntatsitara, kuko aba abona urumuri rw’iyi si. 10Ariko umuntu ugenda nijoro aratsitara, kuko aba adafite urumuri.» 11Amaze kubabwira ibyo yungamo ati «Incuti yacu Lazaro arasinziriye, ngiye kumukangura.» 12Abigishwa be baramubwira bati «Mwigisha, niba asinziriye azakira.» 13Yezu yashakaga kuvuga ko yapfuye, bo bumva ko yaheranywe n’ibitotsi. 14Yezu noneho araberurira ati «Lazaro yarapfuye. 15Mutumye nishimira ko ntahabaye kugira ngo mwemere. Ariko nimuze tumusange.» 16Nuko Tomasi witwaga Didimi, abwira abandi bigishwa ati «Reka tujyane, natwe tuzapfane na we.»
17Yezu agezeyo asanga Lazaro amaze iminsi ine mu mva. 18Kuva i Betaniya kugera i Yeruzalemu, hari nk’intera y’amasitadi cumi n’atanu. 19Hari haje Abayahudi benshi kwa Marita na Mariya, kubahoza urupfu rwa musaza wabo. 20Marita yumvise ko Yezu aje ajya kumusanganira, Mariya we asigara imuhira. 21Marita abwira Yezu ati «Mwigisha, iyo uba hano musaza wanjye ntaba yarapfuye. 22Ariko n’ubu ngubu nzi ko icyo wasaba Imana cyose, Imana yakiguha.» 23Yezu ati «Musaza wawe azazuka.» 24Marita arasubiza ati «Nzi ko azazuka igihe cy’izuka ku munsi w’imperuka,» 25Yezu aramubwira ati «Ni jye zuka n’ubugingo; unyemera, n’aho yaba yarapfuye azabaho. 26Byongeye, umuntu wese uriho kandi akanyemera, ntateze gupfa. Ibyo urabyemera?» 27Marita ati «Yego Nyagasani, nemera ko uri Kristu Umwana w’Imana waje muri iyi si.» 28Amaze kuvuga atyo ajya guhamagara mwene nyina Mariya. Aramwongorera ati «Umwigisha ari hano kandi araguhamagara.» 29Mariya abyumvise aherako arabaduka, aramusanga. 3OUbwo Yezu yari ataragera aho atuye, yari agihagaze aho Marita yari yamusanganiriye. 31Nuko Abayahudi bari kumwe na Mariya mu nzu baje kumuhoza, babonye abadutse agenda, baramukurikira bibwira ko agiye kuririra ku mva.
32Mariya ageze aho Yezu yari ari, ngo amukubite amaso aramupfukamira ati «Nyagasani, iyo uba hano musaza wanjye ntaba yarapfuye.» 33Yezu amubonye arira, n’Abayahudi bamuherekeje na bo barira, ashenguka umutima maze avugana ikiniga 34ati «Mwamushyinguye hehe?» Baramubwira bati «Nyagasani, ngwino urebe.» 35Nuko Yezu asuka amarira. 36Abayahudi baravuga bati «Nimurebe ukuntu yamukundaga.» 37Ariko bamwe muri bo baravuga bati «Uwashoboye guhumura ya mpumyi, yari ananiwe kubuza uyu gupfa?» 38Yezu yongera gushenguka umutima maze ajya ku mva; iyo mva yari ubuvumo bari bakingishije ibuye. 39Yezu ati «Nimukureho ibuye.» Marita mushiki w’uwapfuye aravuga ati «Nyagasani, ubu aranuka: uyu munsi ni uwa kane.» 40Yezu aramubwira ati «Sinakubwiye ko niwemera uri bubone ikuzo ry’Imana?» 41Nuko ibuye barikuraho. Yezu yubura amaso ayerekeza hejuru avuga ati «Dawe, ndagushimira kuko wanyumvise. 42Jye nari nsanzwe nzi ko unyumva, none mbivugiye aba bantu bankikije ngira ngo bemere ko ari wowe wantumye.» 43Amaze kuvuga atyo arangurura ijwi rihanitse ati «Lazaro, ngwino sohoka.» 44Uwari warapfuye arasohoka, aza ibiganza n’ibirenge bigihambiriye, no mu maso hagipfukishije ibitambaro. Yezu arababwira ati «Nimumuhambure maze mumureke agende.» 45Benshi mu Bayahudi bari baje kwa Mariya, bamaze kubona ibyo Yezu akoze baramwemera.


text:
Mu Kuboza 2016, Mutoni Jean d’Amour, Umunyarwanda wigaga muri Kaminuza ya Manchester mu Bwongereza, yabaye umunyeshuri wahize abandi muri iyo kaminuza mu mwaka w’amashuri wa 2015-2016.
Ikinyamakuru Izubarirashe.rw twagiranye ikiganiro na we atubwira byinshi ku gihembo yahawe, ndetse n’icyo abona bigiye kumumarira mu buzima busanzwe.
Mutoni Jean d’Amour asanzawe yigisha muri Kaminuza y’u Rwanda muri Koleji yigisha ibijyanye n’ubuzima, akaba aherutse gusoza amasomo ye y’icyiciro cya gatatu cya kaminuza mu ishami rya Medical Microbiology muri Kaminuza ikomeye mu Bwongereza ndetse no mu Burayi muri rusange.
Mu muhango wo gusoza amasomo wabereye i Manchester, Mutoni Jean d’Amour yahawe umudari w’umunyeshuri wahize abandi bose basaga ibihumbi 10.
Umudari Mutoni Jean d’Amour yahawe
Mutoni avuga ko icyo gihembo ubusanzwe gihabwa umunyeshuri wagize amanota menshi mu isomo ry’imibare ndetse hakanarebwa n’ubushakashatsi aba yakoze cyane cyane bufitiye inyungu rubanda.
Yagize ati “Kiriya gihembo gihabwa umunyeshuri uba wagize amanota ya mbere mu mibare bakabihuza n’ibikorwa umunyeshuri aba yagaragaje biteza imbere rubanda. Ubundi bagendera ku bintu bitatu. Bagendera ku bumenyi, ubushakashatsi hamwe no kwita kuri rubanda. Iyo wagize amanota ya mbere (distinction) kuzamura kandi ubushakashatsi wakoze bukaba buba bufite aho buhuriye no gukemura ikibazo runaka cyangwa hari ikibazo wakemuye muri sosiyete, ubundi ukaba muri rusange nk’umuntu witaye ku bandi.”
Yunzemo ati “Jyewe nagize distinction, nakoze ubushakashatsi ku bijyanye nuko babika udukoko twitwa bacteria. Ni nko kubika za bacteria kugira ngo zikoreshwe muri laboratwari ariko zitavuye ku barwayi. Nko muri Kaminuza y’u Rwanda usanga iyo tugiye kwigisha abanyeshuri dufata zimwe muri bacteria z’abarwayi, aho haba hari ibyago ko abo banyeshuri bakwandura indwara ariko iyo ukoresheje udukoko twabitswe ahantu hakonje kandi twarapimwe nta ngaruka bishobora guteza.”
Uyu mwarimu avuga ko utwo dukoko twifashishwa igihe bigisha abanyeshuri, aho yumva ko nibiramuka bikoreshejwe mu Rwanda, utwo dukoko tukazajya tubikwa byahindura byinshi.
Anavuga ko ubuyobozi bwa Kaminuza ya Manchester bwanarebye amateka y’umuryango Acts of Gratitude, Mutoni yashinze, ufite intego yo gushishikariza umuntu uwo ari we wese wafashijwe mu buzima bwe n’abandi bantu kwitura ineza, bigatuma babona ko yita cyane ku nyungu za rubanda.
Muri Jenoside yakorewe Abatutsi, Mutoni ukomoka mu Murenge wa Kinazi, Akarere ka Ruhango, yabuze ababyeyi inshuti n’abavandimwe, asigara ari imfubyi.
Nyuma ya Jenoside, Mutoni yabayeho mu buzima butamworoheye gusa nk’uko abyivugira, afashijwe n’abagiraneza batandukanye yabashije kwigobotora ibibazo yabayemo.
Amaze kubona ko gufashwa ari ikintu gikomeye, mu gihe yigaga mu ryahoza ari ishuri ry’ubuvuzi (KHI) yagize igitekerezo cyo gushinga umuryango witwa Acts of Gratitude ugamije gushishikariza buri wese ko ashobora kwitura ineza yagiriwe atayituye gusa abayimugiriye ahubwo akanabikorera n’abandi bakeneye ubufasha.
Muri Nyakanga 2015, Perezida Kagame yateye uyu muryango inkunga yo kuwukodeshereza ikigo cy’amahugurwa.
Uyu muryango ukaba ufite abanyamuryango barenga 300, aho ukora ibikorwa by’ishimwe birimo kurihira abanyeshuri bo mu mashuri yisumbuye batagira kivurira.
Kwakira kiriya gihembo kuri wowe bivuze iki?
Guhabwa igihembo cy’umunyeshuri uhiga abandi muri kaminuza ya Manchester navuga ko ari yo kaminuza nini mu Burayi mu bijyanye n’umubare w’abanyeshuri, ni ishema by’umwihariko uba wumva ko biguhaye icyizere cyo kuba iyo wakuriye mu Rwanda warerewe mu Rwanda uba utagomba kwisuzugura , ugomba kumva ko uri ku rwego nk’urw’abandi bose.
Gutera intambwe nk’iyo ngiyo ni ugushimira Imana ariko by’umwihariko ni no gushimira abantu, hari ubwo twibwira ko ababyeyi ari bo bafasha umuntu gusa ariko nkunda kubivuga ko hari abandi bantu baba baragushyigikiye uba ubonye umwanya wo kubabwira ko batakoze ubusa. Muri bo mu Rwanda navuga nka FARG kuri jyewe nyifata nk’umubyeyi kuri twese abo yafashije ukongeraho n’abantu ku giti cyabo ndeste n’indi miryango.
Ni iyihe nama wagira umwana wagizweho ingaruka na Jenoside yakorewe Abatutsi kugeza ubu ukihebye bitewe n’ingaruka zayo?
Ikintu nabwira umuntu nk’uwo wihebye wagizweho ingaruka na Jenoside yakorewe Abatutsi, ni uko buri gihe haba hari ibyiringiro kandi ikiruta ibindi byose ni ukumenya ko bafite irindi banga ridafitwe n’abataragezweho n’ibyo. Bafite ibanga ryo kumenya ko ubuzima bwagusunitse mu cyobo, ugomba gusunikana na bwo kugira ngo uzamuke, ufite rero inshingano ikomeye inshuro ebyiri z’inshingano ugereranyije n’abandi bantu bose. Bityo bikagutera imbaraga zo gukora cyane.
Muri Kamena 2015, Mutoni yanahawe igihembo n’Umwamikazi w’Ubwongereza gihabwa abayobozi bakiri batoya bafite hagati y’imyaka 18 na 29 bagize icyo bahindura muri sosiyete batuyemo.


text:
Tumenye ko kwihangana gutera kunesha Ev KAGAMBIRA Claudine
Bene Data, mwemere ko ari iby’ibyishimo rwose nimugubwa gitumo n’ibibagerageza bitari bimwe, mumenye yuko kugeragezwa ko kwizera kwanyu gutera kwihangana. Ariko mureke kwihangana gusohoze umurimo wako, mubone gutungana rwose mushyitse mutabuzeho na gato...Hahirwa umuntu wihanganira ibimugerageza, kuko namara kwemerwa azahabwa ikamba ry’ubugingo, iryo Imana yasezeranije abayikunda ( Yakobo 1: 2-4,12-13).
Mu mbaraga z’umubiri wacu biragoye ndetse birakomeye gusobanukirwa n’aya magambo, bitewe n’ububabare duterwa n’intambara tunyuramo, tugendeye kandi ku kunanirwa kwihangana bitubonekaho, ndetse tukagerageza no kwicira inzira ngo tuve muri izi ntambara, rimwe na rimwe kubwirwa ko dukwiye kwishimira kugeragezwa kwacu, bitugaragarira nk’ubushinyaguzi, gusa n’ubwo bikomeye gutya Bibiliya itwereka ko hari benshi babishoboye, ndetse ikaduhugurira kubigiraho.
Iyo dusomye mu gitabo cy’Itangiriro ibice 37 tubonamo uburyo Yozefu mwene Yakobo benese bamugiriye ishyari kuko se yamutoneshaga, bakajya inama yo kumwica ngo bamwikize, ariko kuko Imana yari imufiteho umugambi, ikamurengera, maze aho kumwica bakemeranya kumugurisha. Mu bice 39 tubona kandi amaze kugera muri Egiputa ubwo yari yaraguzwe na Potifari umunyagiputa wari ukuriye abarindaga Farawo muri icyo gihe, Uwiteka yabanye nawe agira ukuboko kwiza, Shebuja nawe abona ko Yozefu ari kumwe n’Uwiteka, Nyamara burya Satani we ababazwa n’abo Imana yishimira, ibi byatumye Satani yuririra kuri iki gikundiro, maze atera muka Potifari kumubenguka ashaka ko baryamana, ariko Yozefu kuko yubahaga Imana aramwangira maze bitera nyirabuja uburakari amubeshyera ko yashatse kumufata ku ngufu, ahanishwa gushirwa mu nzu y’imbohe.
Si Yosefu gusa, kuko tubona benshi cyane bagiye bihanganira ibigeragezo, twavuga nka Yobu satani yasabye ngo arebe ko yubaha Imana, Ibintu byose, abana n’umubiri bikamushiraho ariko akihangana ndetse ku iherezo Imana ikamuhanagura amarira yari yarize, Tubona Dawidi kandi uburyo yihanganiye urwango Sawuli yamwangaga n’abandi... Birashoboka ko wenda ibyawe birengeje ibya aba tuvuze haruguru, ndetse ukaba waranabarushije kwihangana, ariko ijambo ry’Imana rirakubwira ngo komeza wihangane kandi ukomere igihe ni ukaruhuka, Biranashoboka kandi ko waba unaniwe mu rugendo urimo, kwihangana bikuguye, ariko Imana icyo ishaka ntago ari ukukubabaza, ahubwo ishaka ko ukomera, imbere hari amakamba kandi hari igihe uzibagirwa umubabaro, komeza wihangane kuko Imana iri kumwe nawe uzanesha. Yosefu twabonye haruguru nyuma yo kwihangana Imana yamuhesheje icyubahiro maze Farawo amugabira igihugu cya Egiputa.
Bene data, aba bene data bageragejwe bakihangana, mureke batubere ikitegererezo, nta kintu na kimwe gikwiye kudutandukanya n’Imana, n’ubwo hari igihe wowe nk’umuntu uba ubona ariyo makiriro ariko bene data kubaha Imana nibyo bizana umugisha, Yozefu yarihanganye aremera afungirwa kwanga icyaha, ariko murabona ko Imana nawe yabanye nawe maze igenda imucira inzira agera naho agabirwa igihugu cya Egiputa. Iyo ataza kubaha Imana ntaba yaragororewe. Ahari ubuzima uri kunyuramo buragereranywa n’inzu y’imbohe Yozefu yari arimo ariko ubaha Imana wihangane, wirinde kwishakira inzira nyuma uzaririmba amashimwe.
Ev KAGAMBIRA Claudine


text:
Ibi Umukuru w’Igihugu yabigarutseho mu kiganiro yatanze kuri uyu wa Kabiri tariki 25 Ukwakira, mu ruzinduko agirira mu gihugu cya Mozambique, aho yaganiriye n’impuguke, abanyeshuri ba za kaminuza n’abashoramari bo muri icyo gihugu ku rugendo rw’u Rwanda mu bukungu no mu bwiyunge nyuma ya Jenoside yakorewe Abatutsi mu 1994.
Perezida Kagame yashimye uburyo bakiriwe, avuga ko u Rwanda na Mozambique bifite intumbero imwe yo kubaka ahazaza hafite abaturage bigenga kandi bateye imbere mu bukungu.
Yabasangije ishingiro ry’amahitamo y’u Rwanda, agaragaza ko ibyakorwaga byose byashingiraga ku byifuzo n’inyungu z’abaturage kandi hakabaho kwibaza niba bizunga Abanyarwanda cyangwa bizarushaho kubatanya.
Ati “Twagenaga ibyo dukora tugendeye ku byifuzo n’inyungu z’Abanyarwanda kandi tukabikomeraho.”
Muri iki kiganiro Perezida Kagame yavuze ko Abanyarwanda babonye ko bashobora guhangana n’ingaruka za Jenoside, bafata izindi ntego zasaga n’izidashoboka ariko zigerwaho.
Aha yatanze urugero rw’uburyo Abanyarwanda bize kwishakamo ibisubizo binyuze mu biganiro n’ubwumvikane, bakagaragaza amahirwe mu ishoramari bafite nubwo hari abatarayabonaga.
Ati “Hoteli ya mbere y’inyenyeri eshanu ubu ni Serena Kigali, Kompanyi Nyarwanda y’indege, RwandAir. Ibyo byemezo byarafashwe nubwo hari abaterankunga n’abanyamabanki batabonaga ko havamo ubucuruzi. Ababihakanaga bari bafite ukuri mu buryo bw’ubucuruzi butagutse ariko baribeshyaga cyane urebeye mu buryo rusange bw’ubukungu bw’ahazaza h’u Rwanda.”
Yakomeje agira ati “Abo batubuzaga kubaka cyangwa gushora imari ni bo basigaye buzuza intebe baka izo serivise.”
Yakomoje ku bwiyunge, agaruka ku buryo Abanyarwanda bashishikarijwe kugira uruhare rwo kubaka sosiyete nshya itandukanye n’iya mbere, himakazwa gushingira ubwiyunge ku gutanga ubutabera kugira ngo Abanyarwanda bongere kubana.
Yagarutse ku butabera bwunga agira ati “Mu myaka itagera ku 10, inkiko Gacaca zaciye imanza zigera kuri miliyoni ebyiri ubundi byagombaga gufata imyaka 100 ngo zicibwe n’inkiko zisanzwe.”
Perezida Kagame yavuze ku ruhare rw’abikorera mu iterambere ry’u Rwanda, agaragaza ko buri wese arebwa n’imibereho ye myiza atiriwe ategereza uruhare rw’abanyamahanga n’abaterankunga.
Ku bijyanye n’imitangire ya serivisi no gukorera mu mucyo, Umukuru w’igihugu yashimangiye ko nta kindi abayobozi bagomba gushyira imbere uretse gukorera abaturage.


text:
Nyuma yo guhabwa ubutumwa mu mpera z’ukwezi kwa Nzeri 2012 n’Umwepisikopi, Abapadiri ba Diyosezi bitabiriye umwiherero ku gasozi keza ka Rebero ya Kigali, muri « Foyer de Charité », kuva tariki ya 7 kugeza tariki 12 Ukwakira 2012, ukaba warayobowe na Padiri Pierre Claver NKUSI, umuyobozi w’urwo rugo. Byari kandi uburyo bwo gutangiza umwaka w’ikenurabushyo muri Diyosezi ya Byumba, 2012-2013.
Insanganyamatsiko y’uwo mwiherero yari Umusaseridoti urangwa n’ukwemera (Vivre sacerdotalement la foi). Ibiri amambu, uyu mwaka Papa Benedigito wa XVI yawise umwaka w’ukwemera mu rwandiko yise « Porta Fidei », Irembo ry’Ukwemera, ukaba warafunguwe ku mugaragaro tariki 11 Ukwakira 2012, ukazasozwa n’umunsi wa Kristu Umwami mu 2013.
Dore ingingo z’ingenzi zagarutsweho muri uwo mwiherero :
1) Abakurambere bacu mu kwemera: Aburahamu, Musa, Dawudi.
2) Ukwemera kw’Abahanuzi : Eliya, Izayi, Yeremiya na Zakariya.
3) Ukwemera kwa Yobu.
4) Ukwemera kwa Yezu.
5) Ukwemera kwa Bikira Mariya.
6) Ukwemera kw’Intumwa Petero, Pahulo na Yakobo.
7) Ukwemera mu bihe bya kera (Antiquité), Ibihe byo Hagati(Moyen-Age), Ibihe Bishya (Temps Modernes), Ibihe by’Ubu (Epoque Contemporaine).
8) Amasakaramentu n’Isengesho bigaragaza kandi bikuza ukwemera .
Ukwemera ni umugenzo mboneza-Mana (Vertu théologique), kukatubera ishingiro ry’ibyo twizeye, kukatubera n’icyemezo cy’ibitagaragara (Heb 11).
1) Abakurambere bacu mu kwemera: Aburahamu, Musa, Dawudi. ABURAHAMU yagaragaje ukwemera kwe yemera kuva mu gihugu cye, gusiga bene wabo, gusiga ibye ngo ajye mu gihugu Imana izamwereka (Intg12, 1.4). N’umusaseridoti asiga indeka y’ iwabo, akarere ke, abe, akaba ingarigari n’umwihariko wa Nyagasani.
MUSA n’ubwo yibonagaho inenge yo kutavuga neza, yemeye kuba igikoresho cy’Imana. Imaze kumubonekera mu gihuru cyaka no kumuhishurira izina ryayo (Iyim 3, 14), yamuhaye ubutumwa bwo gukura umuryango wayo mu Misiri, mu nzara za Farawo (Iyim 5-24). Uwemera Imana imukoresha ibirenze ubushobozi bwe.
Umwami DAWUDI n’ubwo yagaraje intege nke (2Sam 11), yagaragaje n’ishyaka (mu yandi magambo ukwemera) afitiye Imana ayiririmbira Zaburi, zaje no kumwitirirwa. Muri ibi bisingizo tuhasanga ubuzima bw’uwemera mu mfuruka zabwo zose. Uwemera usingiza (Zab 8), ushavujwe n’icyaha cye (Zab 50), usaba (Zab 59), wihebye (Zab 35), wiringiye Nyagasani mu buzima bwe (Zab143).
2)Ukwemera kw’Abahanuzi : Eliya, Izayi, Yeremiya na Zakariya.
Umuhanuzi ELIYA agaragaza ukwemera mu bitangaza akorera abanyamahanga nk’umukecuru w’i Sareputa (1 Bami 17,7); ukwemera kwe kumutera kwiringira Imana akanesherezwa na yo. Ku musozi wa Horebu, Imana yamwajije abahanuzi b’ibinyoma (1 Bami 18,20), ihana kandi Akabu na Jezabeli baribahohoteye umukene (1 Bami 21,17).
Umuhanuzi IZAYI yibutsa Abayisraheli ko bagomba kwiringira Imana yonyine aho kwiringira imbaraga za muntu n’abanyamaboko (Iz 8, 11). Ahanura ko umwari agiye gusama inda akazabyara Emanuweli (Iz 7,14) uzaba wuzuye umwuka w’Uhoraho (Iz 11,2).
Umuhanuzi YEREMYA wari umusaseridoti akaba n’umuhanuzi yaranzwe, atotezwa aka Yezu azira ko abwira bene wabo ukuri, ariko akomera ku kwemera ntiyagamuruzwa(Yer 11,18).
Umuhanuzi ZAKARIYA we avuga umwari wa Siyoni uzabyara uzategeka amahanga yose.
3) Ukwemera kwa YOBU : Umwigisha wacu ageze kuri Yobu yagize ati : “Il faut réhabiliter l’image de Job”. Mu yandi magambo yavugaga ko igitabo cya Yobu hari abagifata nk’igitabo cy’amaganya no kwiheba, bashaka kuvuga ko Yobu ari urugero rw’umuntu ubabaye, wihebye (Yobu 3). Nyamara Yobu ni urugero rw’umuntu wiringiye Imana ye mu bibi no mu byiza, tukabibona aho agira ati : « Twemera ibyiza nk’impano y’Imana kuki tutakwakira n’ibyango nk ‘impano y’Imana ? Imana yarampaye, Imana yarisubije ; izina ryayo nirisingizwe ()». Ukwizera k’umusaseridoti, k’uwa Kirisitu, k’uwemera, ntakigomba kuguhungabanya, ari ibyago, ari inzara ,ari urupfu, nta kigomba kudutandukanya n’urukundo rw’Imana.
4) Ukwemera kwa YEZU : Yezu yagaragaje ko agomba kuba mu nzu ya se (Lk 2,49), kandi ko afitiye ishyaka ingoro y’Imana ». Imana ubwayo imutangira ubuhamya ivuga ko ayizihiye (Mk1,11). Yezu afite ububasha (Mk 1,12 ), yirukana amashitani (Mk 3,20) kandi azura abapfuye (Yh 11), bityo akagaragaza ko akwiye kwemerwa nk’Imana ; ni Imana kimwe na se( Yoh1,1). Ku musaraba, nta bwo ububabare bumutera kwiheba n’ubwo bumutera kubira ibyuya by’amaraso, afite ibyiringiro kuko ari kumwe na se (Mt 27, 46). Yezu yavutse ku mwari Mariya ku bubasha bwa Roho Mutagatifu.
5) Ukwemera kwa BIKIRA MARIYA : Bikira Mariya ahanurwa mu gitabo cy’Intangiriro (Intg 3,15) nk’uzajanjagura umutwe wa ya nzoka yashutse Muntu wa mbere (Intg 3,1), nk’uzabyara Emmanweli (Iz 7,14), nk’umwari wa Siyoni (Za 9,9 ; So 3,4). Ukwemera kwe (Fiat= que [ta volonté ]soit faite) ntabwo ari uguhebera urwaje (fatalité) cyangwa kwemera buhumyi ibyo abwiwe (automatisme), ahubwo ni ukwirundurira uwaguhanze ngo ukore ugushaka kwe ; n’umupadiri, uwihayimana yiyegurira Nyagasani yiringiye ko azamutabara mu mage no mu byishimo mu butumwa bwe. Intumwa Pahulo Mutagatifu igaruka kuri Bikira Mariya igira iti : « Imana yohereje Umwana wayo avuka ku mugore kandi avuka agengwa n’amategeko kugira ngo arokore abagengwa n’amategeko (Ga 4,4-5).
6) Ukwemera kw’Intumwa Petero, Pahulo na Yakobo: Yezu amaze gutora intumwa ze (Mt 4,18-24) yarazitumye aziha n’ububasha (Mt 10,1-4). Petero, umutware w’intumwa yagaragaje ukwemera kwe yemeza ko Yezu ari Umwana w’Imana nzima (Mt 16, 16). Intumwa zagombaga gukomeza ubutumwa bwa Yezu zihamya ukwemera. Imbaraga, umuhate n’ubuzima bwazo ni byo byateraga abigishwa ba mbere kwakira no gushyira mu bikorwa inyigisho za Yezu (Intu 2,42-47), kwihanganira ibigeragezo no kwemera kwicwa (Int 7, 60), bazira uwo bemeye. Yakobo avuga ko ukwemera kutagira ibikorwa kuba kwarapfuye (Yak 2, 26), Pahulo yandikira Abatesaloniki yabibukije ko bagomba gutungwa n’ibivuye mu maboko yabo, yiyama abivanga muri byose nta na kimwe basohoza (2 Tes 3,11).
7) Ukwemera mu Bihe bya Kera (Antiquité chrétienne): Ibihe bya Kera byaranzwe n’ibitotezo byarangiranye n’ingoma y’umwami Konstantino wemeye ko buri muntu afite uburenganzira bwo kujya mu idini ashaka, nyuma ubwe afashijwe n’umugore we, aza kuyoboka ubukristu. Bityo Kiliziya iva mu bwihisho (Eglise des catacombes, des persécutés), iba Kiliziya igibwamo n’ubishatse, kugeza n’aho iba Kiliziya izayobora abantu mu mitekerereze no mu bikorwa byabo mu bihe bizakurikira. Nyamara kubera kwitabirwa n’abantu b’ingeri nyinshi, n’inyungu bigeretse, haje kubaho abashaka gukomeza umuhate waranze abakristu ba mbere, babaho mu budahemuka , mu gushakashaka Imana no kwirinda kwirundurira isi n’ibyayo. Abo baje kwitwa Abamonaki (les moines). Kubaho mu busugi n’ubumanzi (virginité et chasteté ), mu kumvira (obéissance) no mu bukene (pauvreté), ababikoraga bumva ko ari uburyo bwo gupfira Kiristu bemeye (le martyre de sang).
Ibihe byo Hagati (Moyen-Age) : Ibi bihe byaranzwe n’iyimikwa ry’ubukristu. Muri ibyo bihe, Kiliziya yarayobotswe, iyobora abantu mu kwemera, mu mico, mu buhanga ndetse no muri politiki cyangwa imiyoborere. Nyamara byaje kurangizwa n’amavugurura (Réforme) rimwe na rimwe yamennye amaraso, abakristu bicamo ibice. Muri ayo mavugurura, hagaragaye cyane uwitwa Luteri (Luther) waje gushyigikirwa n’abashakaga kwikoma no kwigomeka ku buyobozi bwa Papa. Havuka ubuporotesitanti. Nyamara nk’uko Umunyarwanda yabivuze, « Byago ntukabure byago ntugahore », Kiliziya yaje kwivugurura ikoresheje Konsili ya Lataranti(Concile du Latran). Maze abahanga nka Karoli Boromewo (Charles Borromée) na Inyasi wa Loyola(Ignace de Loyola) bavugurura inyigisho z’abitegura kwiha Imana bakora umurimo wa gisaseridoti. Imyigirize y’iyobokamana iravugururwa. Havuka indi Miryango y’Abihayimana n’ubukristu bwongera gusubirana itoto. Ibyo bihe, mu mpera yabyo hagaragaye, mu bahanga b’icyo gihe, guha uruhare runini ubwenge bwa muntu kurusha ukwemera (le primat de la raison sur la foi, l’humanisme qui tend vers l’illuminisme).
Ibihe Bishya (Temps Modernes) : Ukwemera kongeye kurwanwa, ibihugu byicamo ibice, abakiristu basubiranamo, abategetsi b’Abakiristu bararwanyana,baricana. Ibyo bihe byaranzwe n’imyivumbagatanyo ya politiki yaje gushyitsa ibihugu bimwe ku bwigenge nk’Ubufaransa na Leta Zunze ubumwe z’Amerika).
Ibihe by’Ubu (Epoque Contemporaine ) : Ubuyobozi bwa Kiliziya bukoresheje Inama Nkuru ku rwego rw’isi y’Abepisikopi zabereye i Vatikani (Conciles du Vatican I et Vatican II) maze bugerageza kugarura ibintu mu buryo bwemeza Ubutavuguruzwa bwa Papa igihe asobanura amahame y’ukwemera (l’infaillibilité du Pape) kandi hemerwa n’ikoreshwa ry’indimi gakondo mu mihango ya liturugiya. Twibuke ko mbere ya Vatikani ya kabiri, Misa yasomwaga mu Kilatini n’indirimbo za liturugija zikaba zari ziganje muri urwo rurimi. Kiliziya yakinguriye amarembo amadini akomoka kuri Kiristu ndetse n’Abayisilamu (Œcuménisme), maze ihangana hagati y’amadimi, hagati y’abemera riragabanuka.
Ukwemera kandi kugaragarira mu Masakaramentu, ari byo bimenyesho bitagatifu Kiristu akoresha ngo adutagatifuze muri Kiliziya ye. Kiristu yifashisha umupadiri ngo ukwemera n’ ubukiristu bikomeze kumurikira imitekerereze n’imikorere ya Muntu.
8) Amasakaramentu n’Isengesho bigaragaza kandi bigakuza ukwemera Umuryango w’Imana ari wo Kiliziya ugizwe n’Abakiristu bawimjiramo babikesheje Isakaramentu Batisimu, bakarerwa n’Ukarisitiya, bakavurwa n’ Isakaramentu rya Penetensiya, bityo ukwemera kwabo kugahora kwivugurura kandi kwiyongera. Ibi ntibyashoboka nta Padiri. Padiri na we kandi asabwa kugira ukwemera no kukuvugurura igihe cyose kuko nta wutanga icyo adafite (nemo dat quod non habet). Umupadiri atanga, yigisha ukwemera kwa Kiliziya; agomba rero kukugira na we kandi akakugaburira mu isengesho. Kristu yiha abantu akoresheje ibimenyetso bigaragara bitanga ingabire (les sacrements sont les signes sensibles des grâces invisibles). Padiri ni we ushinzwe gusobanurira abantu ayo Masakaramentu no kuyabaha mu kigwi cya Kiristu. N’ubwo tuzi ko n’Umukristu ari undi Kristu, Padiri ni undi Kiristu ku buryo bwihariye kubera ubutumwa bwihariye afite mu muryango w’Imana ariwo Kiliziya.
Ubuzima bw’ukwemera bukuzwa n’amasakaramentu, bigasagambira mu isengesho. Nk’uko ifunguro ry’umubiri ari igaburo riteguye neza kandi ryuzuye, ifunguro ry’ubuzima bw’ukwemera ni isengesho.
Uwatanze umwiherero yasozereje ku isengesho. Isengesho cyangwa ikiganiro n’umushyikirano hagati y’Imana n’usenga ni ifunguro ry’ubuzima bw’usenga. Isengesho rikuza ukwemera. Twongere twibutse ko ukwemera ari umugenzo mboneza-Mana (Vertu théologique), kukatubera ishingiro ry’ibyo twizeye, kukatubera n’icyemezo cy’ibitagaragara (Heb 11). Twasubije ibibazo bikurikira : Isengesho ni iki (Qui)? Dusenga nde (Qui) ? Kuki dusenga (Pourquoi)? Dusenga dute (Comment)? Dusenga ryari (Où) ? Isengesho ni umushyikirano hagati y’Imana n’usenga. Dusenga Imana, dusenga kugira ngo tubeho, dushimire uwaduhanze. Dusenga turamya, dushimira, dusaba, dutakamba igihe twacumuye (Mt 6,9-13).
Umwiherero wasojwe n’Igitambo cya Misa Abapadiri basubira mu masezerano bakoreye Imana imbere y’Umwepisikopi, igihe bahabwa Ubupadiri.
Padiri Valens NSABAMUNGU,
Paruwasi BUNGWE


text:
“Nzatanga nte?” igice cya kane.
Ubuntu bube muri mwe n’amahoro biva ku Mana iriho kandi yahozeho kandi izahoraho, biva no ku myuka irindwi iri imbere y’intebe yayo, no kuri Yesu Kristo, ari we mugabo wo guhamya ukiranuka n’imfura yo kuzuka, utwara Abami bo mu isi, udukunda kandi watwejeshejeho ibyaha byacu amaraso ye, akaduhindura Abami n’abatambyi b’Imana ye ari yo na Se, icyubahiro n’ubutware bibe ibye iteka ryose, Amen. "Ibyahishuwe 1:4-6"
6. Mfite uruganda
Uru ruganda rwanjye ndukoresha imirimo ibiri ikomeye cyane.
1. Ndukoresha mu gukora isuku mu gihugu cyanjye, nkuramo
Amazi yanduye atagikenewe gukoreshwa (Kwihagarika)
2. Rukanamfasha mu gutegura abandi bami bazima kubwanjye.(Kubyara)
Imirimo y’uru ruganda rwanjye yose ndayishima cyane
Mbona ari kimwe mu binshimisha cyane mu mibereho yanjye yose.
Ku ruhande rwo gukora isuku mu gihugu, uruganda rwanjye
ni ntamakemwa rwose rubikora neza cyane.
Mu ruhande rwo gutegurira Umwami w’abami abandi bazi azimika ku bwanjye,
Umwami w’abami yangeneye inyubako imwe gusa nzajya nkoreramo
Imirimo y’uruganda rwanjye, kandi ampa amabwiriza menshi
Hari mo no kutigera ngira indi nyubako njya gukorera mo imirimo y’uruganda.
Inyubako yanjye nayo, yampaye ibwiriza ryo gutegereza ikabanza ikuzura neza
Nkazayigabirwa ku mugaragaro mu ruhame rw’abandi bami mu buryo bumuhesha icyubahiro(Umwami w’abami,) nkabona gutangira imirimo yanjye
yo gutegura abami bato.
Si ibyo gusa, yampaye n’uburyo iyo mirimo nkwiye kuyikoramo
Kuko sinyikora njyenyine binsaba umufasha, bityo rero anyihanangiriza
Kutabangamira umufasha, cyangwa gukoresha nabi uru ruganda
n’ubwo ari urwanjye ariko si ndi uwanjye ngo nigenge.(Ubusambanyi mu rubyiruko)
Aha rero uruganda rwanjye ruzanteza akaga gakomeye mwa bami mwe,
Inyubako zitaruzura, cyangwa ntanazi niba ari njyewe zagenewe
Sinzikangwa, gusa amaherezo nindahinduka nzahindana.
Nsiga inyubako yanjye nkajya gukorera mu z’abandi kandi kirazira.
Ibi nabyo nintabizibukira nta kabuza nzabizira(Ugucana inyuma mu bashakanye)
Iby’uru ruganda rwanjye byose bikorerwa mu mabanga
Nyamara umunsi umwe bizajya ahagaragara ku manywa y’ihangu,
Kuko hari n’ibyo ntatinyuka kuvuga hano ariko Umwami w’abami
ntazitanya kubishyira imbere ya nyirabyo ku mugaragaro.
Umubare w’abami bato nica batarima kubera uburyo nabimitse mo budasobanutse,
imirimo y’ahiherereye yose igihe kimw izajya ahagaragara.
Gusa uru ruganda rwanjye ndarwishimira cyane,
ndetse mbona nari ndukeneye koko.
Ariko kandi ibyiza byose n’amakosa yose bituruka kuri rwo
byandikwa mu gitabo cy’ubucurabwenge cyanjye
kimwe kizabumburwa na wa Mwami w’abami wanyimitse
nyuma yo gutanga kwanjye. Ariko se nzatanga nte?
7. Inteko ishinga amategeko
Uru ni urwego rukomeye cyane mu bwami bwanjye.
Ni rwo rugena amategeko n’amabwiriza yose mu gihugu cyanjye
Kandi rukagenzura iyubahirizwa n’ishyirwa mu bikorwa ryayo.
Uru rwego ni rwo rukuriye izindi zose. Uretse ibyatungurana nk’umujura,
Ariko nta kintu na kimwe gikorwa mu gihugu cyanjye kitemejwe n’uru rwego.
Uru rwego ntirurya ruswa. Icyakora rushobora kwibeshya cyangwa kujijwa,
Ariko kandi rugira abajyanama babiri, uyobya n’uyobora.
Ibizankoraho byose bituruka ku makosa y’uru rwego igihe cyose rwumviye
Umujyanama mubi, umwe uyobya kuko aranyanga cyane, nta cyiza na kimwe
Anyifuriza. Niyo mpamvu abacungiye hafi ngo ambuze amahoro, atume nkora nabi akazi kanjye, kuko azi neza ko nyuma yo gutanga kwanjye nzaryozwa byose.
Uyu mujyanama azana imbaraga nyinshi iyo atanga inama ze, kandi ariyoberanya cyane
Ku buryo iyo anganiriza nshobora kwibeshya ko ankunze kandi aba anyohereza imbere aho yateze imitego simusiga yo kunshisha umutwe, ngo nyigwemo narangiza anyishime hajuru.
Undi mujyanama arankunda cyane, ariyoroshya cyane, ntagira umwaga
Atanga inama nziza iyo yabyemerewe, kuko arakomanga, yitwara nk’umunyantege nkeya kandi arusha imbaraga urupfu.
Iyo ansanganye na wa mujyanama mubi, ntiyinjira avugira ku ruhande n’ijwi rituje
Akambwira ko ibyo nkora Atari byo, nyamara ni gacyeya mwumvira. Ibyo bimutera
Agahinda kenshi, ariko kuko umurimo we atari igitugu aranyihorera nkihitiramo ibyo nemeye akaba ari byo nkora. Iyo mirimo yose ikorerwa muri ya nteko rero(Umutima nama)
Iyi nteko rero ndayishima cyane kuko abatayifite babatuka kuba abasazi
Ndayishima cyane kuko muri yo niho hava amahitamo yanjye yose,
Ikibazo ni cyakindi: Ko ibyiza byose n’amakosa yose bituruka muri iyi nteko
byandikwa mu gitabo cy’ubucurabwenge cyanjye
kimwe kizabumburwa na wa Mwami w’abami wanyimitse
nyuma yo gutanga kwanjye, nzatanga nte?
Ndakurarikira kubana natwe mu gice cya nyuma.
Niyondora Vedaste [email protected]


text:
Ku gicamunsi cyo kuri uyu wa Kane, tariki ya 10 Kanama 2017, abaturage benshi muri gare ya Nyabugogo mu karere ka Nyarugenge, bashyamiranye n’abashinzwe irondo ubwo bafataga umusore umwe bamwita umuzunguzayi, barya karungu bavuga ko bamurenganyije kubera yabuze ruswa yo kubaha.
Gufata abantu bacururiza mu kajagari no kubambura ibyo bacuruza bimaze kumenyerwa mu Mujyi wa Kigali, cyane ko ari ubucuruzi butemewe kandi hanashyizweho amabwiriza abubuza.
Amashusho yafashwe na Royal TV yerekana abashinzwe umutekano bafashe umusore wambaye ikoti ritukura, umwe agaragara amukubita igipfunsi mu mutwe bamushyira hasi nawe ariko agerageza kubiyaka, kugeza ubwo abaturage babyinjiyemo batatanya abashinzwe umutekano biteza umuvundo.
Umwe mu bagore babibonye byose yagize ati “Bari bavuye kunywa, noneho uwo muhungu yacuruzaga isambusa abasanga hariya hejuru, baramubwira ngo nabahe 500Frw. Arababwira ngo nibamuhe Petit Mutzig, bayimuhaye arayanga ngo arashaka inini, undi ngo arayipfundura arayinywa. Noneho bo baza bafite inzika, bahurira muri gare kandi n’imari yari yashize.”
Yakomeje agira ati “Noneho arangije aramubwira ngo zana ya mafaranga cyangwa uze tugende, undi arababwira ati mva inyuma. Baraza bageze muri gare barazenguruka bageze hano haruguru nibwo bafatanye bararwana ari kubiyambura ngo nibamurekure nta mari afite. Ngo mwabuze kumfata kare mfite imari ubu nibwo mumfashe mureba nta mari mfite? Barwana gutyo.”
Mu mashusho kandi hagaragaramo umwe mu baturage utari ufite aho ahuriye n’ubwo bushyamirane, wahutajwe agahita arambarara hasi.
Undi muturage yagaragaje ko hari igihe bahutazwa n’inzego zishinzwe irondo, ku buryo ngo hari n’ubwo batubaha uburenganzira bw’abagore bakabahutaza.
Yagize ati “Baragufata bakaguhondagura, ntibagira n’isoni zo kukwambura ngo amabere ajye hejuru. N’abagenzi benshi babigenderamo, yagira ngo aravuze ngo ko umuhohotera, nawe bakaba baramujyanye.”
Hari n’umusore wavuze ko bagusanga wiyicariye bakagufata bakubwira ko nawe ujya ukora ubuzunguzayi, bati “Ni ukuturenganura”.
Mu mpungenge bagenda bagaragaza kandi harimo ko n’amafaranga bacibwa iyo bafatiwe muri ibyo bikorwa batazi niba agera mu isanduku ya Leta kuko batizera inyemezabwishyu bahabwa, bagasaba ko Leta yakwinjira neza mu mikorere y’izi nzego.
Umwe ati “Hari abakubitwa, hari n’abakuramo inda. Ese uyu muntu bambuye telefone ngo abuze ruswa yo kubaha, biremewe?”
Ubu koko ibi biri mu gihugu cyacu ? Uzi ko wagirango ntamategeko ahari, nonese twigeze dutora kwicisha abantu inkoni ? Iki kibazo gikemuke kabisa sinon kiratwanduriza ishusho ibi byabagaho mbere y a 1994.


text:
Iki ni ikibazo cyibazwa n’abantu batari bake akaba ari byo tugiye kurebera hamwe nk’uko tubikesha urubuga babycenter.fr ku nkuru zatambutse ahagana mu mwaka wa 2014-2015
Iki ni ikibazo cyibazwa n’abantu batari bake akaba ari byo tugiye kurebera hamwe nk’uko tubikesha urubuga babycenter.fr ku nkuru zatambutse ahagana mu mwaka wa 2014-2015
Ubusanzwe nta mpamvu n’imwe yo guhagarika imibonano mpuzabitsina mu gihe umuntu atwite kuko umwana mu nda aba arinzwe bihagije. Igisabwa nuko umugore abikora mu gihe yumva ameze neza, kandi akabikora yitonze yirinda kwicugusa cyane, cyangwa ngo we n’uwo babonana bacuguse cyane umwana, iyo inda imaze kuba nkuru.
Nk’uko bitangazwa n’urubuga babycenter.fr, niba utwite inda ukaba nta kibazo na kimwe ufite, nta kibuza gukomeza gukorana imibonano mpuzabitsina n’uwo mwashakanye kugeza igihe utangiriye ibise. Uru rubuga rukomeza rubwira abagore batwite ko bagomba kubanza kuvugana na muganga wabo (gynécologue) akababwira uko nyababyeyi imeze, niba nta n’ikindi kibazo bagira bitewe n’uko we abibona nk’impuguke.
Gukurakuza
Nk’uko uru rubuga twabasomeye rubivuga, nta kibazo na kimwe umwana uri mu nda agira iyo nyina akora imibonano mpuzabitsina(Gukurakuza). N’iyo umugabo yaba ari hejuru y’umugore we atwite (aha ariko nk’umuco w’Abanyarwanda abagabo bakwiye kugiramo ubushishozi, kuko atari byiza kubikora umugabo asa nk’umusazi), ntacyo bitwara umwana, kuko hari akantu gasa n’agafuniko gafite ururenda ruhagije (L’épais bouchon muqueux) gafunga nyababyeyi kugira ngo hirindwe ingaruka zose zatuma habaho ikibazo nko gukomereka. Aha, icyo bita liquide amniotique n’imikaya ifite ingufu ya nyababyeyi bikaba bigira uruhare rukomeye mu gukingira umwana.
Aha na none , uru rubuga rwongeraho ko mu gihe umubyeyi utwite yumva umwana uri mu nda asa n’uwimuka, bitavuze ko aba azi ikirimo kuba niba ari kibi cyangwa cyiza, ahubwo abibwirwa n’uko umutima we uba utera cyane. Iki gihe gisa nk’aho kihariye, bikaba ari ngombwa ko umubyeyi ahagarika imibonano mpuzabitsina muri ako kanya.
Gutwita bihindura byinshi ku bagore
Birashoboka ko abagore bamwe na bamwe bagira akamenyero ko gukora imibonano mpuzabitsina igihe batwite, bakabikora bibanejeje nta kibazo. Gusa hari abo bitabera byiza cyane. Ku bagore bamwe amaraso agana muri icyo gice ashobora kuba menshi cyane mu bice by’imyororokere y’umugore, ndetse bikaba byakongera ibyiyumvo cyane. Gusa ku bandi bagore, ubwo bwinshi bw’amaraso, bushobora gutuma umugore utwite agubwa nabi nyuma y’imibonano mpuzabitsina. Ku bagore bamwe kandi ngo usanga bababara “Crampes abdominales” mu gihe cyangwa nyuma y’icyo gikorwa.
Nk’uko impuguke mu by’imyororokere zibivuga, zigira ziti “Igihembwe cya kabiri umugore wabanje kuzinukwa imibonano mpuzabitsina agisama, ashobora kumva abikunze ariko buhoro. Nyamara ngo kwifuza kubikora mu gihembwe cya gatatu birahinduka cyane ku bagore benshi batwite bitewe n’uko baba batangiye gutekereza ibyo kubyara, ubundi se bakaba bakumva rwose babishaka cyane, kuko iki gihe ariho abagore bavuga ko baba bishimiye umugabo cyane, gusa ibi ntibigendekera kimwe abagore bose ”.
Abagabo batari bacye nabo bahindura imyitwarire
Bamwe mu bagabo bakoreweho igenzura byagaragaye harimo abahinduka bagatangira kubona ko abagore babo babakurura cyane (très attirante). Ariko kuri benshi, ingirabushake yo gukora imibonano mpuzabitsina k’umugabo iragabanuka, ahanini bitewe no kugira ubwoba cyane ku buzima bw’umubyeyi n’umwana atwite. Ibi bikaba ariko byishimirwa cyane cyane n’abagore ndetse n’abaganga bavuga ko ari ingirakamaro k’umugabo ubikoze, kuko byerekana ku ruhande rumwe impuhwe n’urukundo umugabo aba afitiye umugore we, nk’uko bisobanurwa bikaba ari igihe cyo kwitonda cyane k’umugabo kabone n’ubwo yakora imibonano mpuzabitsina akibuka kubikorana ubushishozi buhagije.
Ibitekerezo
Mpamagara Nguha Imboro Nini 0780324435 Kanda hano umusubize
UBWOSE UZI KURYOSHYA Kanda hano umusubize
N'ubufasha ndigusaba: nifuza umugore ufite imyaka 28 n'umwa 1 tukubaka hamwe urugo.murakoze Kanda hano umusubize
N'ubufasha ndigusaba: nifuza umugore ufite imyaka 28 n'umwa 1 tukubaka hamwe urugo.murakoze Kanda hano umusubize
N'ubufasha ndigusaba: nifuza umugore ufite imyaka 28 n'umwa 1 tukubaka hamwe urugo.murakoze Kanda hano umusubize
Shaka Isugi musore Kanda hano umusubize
N'ubufasha ndigusaba: nifuza umugore ufite imyaka 28 n'umwa 1 tukubaka hamwe urugo.murakoze Kanda hano umusubize
Utarabyara se haricy'agutwaye? Kanda hano umusubize
Mwiriwe, mwadufashije mukatubwira posteri nziza umugore utwite yakoresha mugihe akora sex Kanda hano umusubize
muje mukora amaja nyuma. Kanda hano umusubize
Mwiriwe, mwadufashije mukatubwira posteri nziza umugore utwite yakoresha mugihe akora sex Kanda hano umusubize
nda baza kubera iki abakobwa babangavu bakunda itsina gabo Kanda hano umusubize
Wowesekucyiukundaigitsinagor Kanda hano umusubize
Urakoze Kumusubiza Arijijisha. Kanda hano umusubize
ntimugatukane ariko njye nshaka uwogushyira mumago Kanda hano umusubize
Murakoze. imirasire.com mudufasha gusobanukurwa Kanda hano umusubize
indaya,ishaka indi ndaya naho umuntu muzima ndiyashaka indaya. Kanda hano umusubize
Uzage kundaya kumuhanda Zabuze icyo zimara? Kanda hano umusubize
Ndashaka umudamu turyoshya akanshimisha nange nkamufasha uko mbashije. ufite gahunda? tel:0728943346 MURAKOZE Kanda hano umusubize
washatse indaya c.haraho zitari kumuhanda Kanda hano umusubize
wivugagutso wenda arasha uwobazabana Kanda hano umusubize
Shaka indaya naho iyo uvuze umugore umuntu yakeka kuri serious Kanda hano umusubize
Washatse indaya se! Kanda hano umusubize
Indaya we!uramukoze! Kanda hano umusubize
Shaka Akagozi Unjwe Uyizirikaho Kuko Ndumva Urigupfa Kanda hano umusubize
nta soni ugira kweli wahamagaye nyoko c mukaryoshyanya Kanda hano umusubize


text:
Inyungu amabanki yaka abahawe inguzanyo ntigomba gusumba umwenda
Umushinga w’ Ivugururwa ry’itegeko rigenga imitunganyirize y’imirimo y’amabanki wamaze gushyikirizwa inteko ishinga amategeko ndetse wanamaze kwemerezwa ishingiro ubu ukaba uzajya kwigirwa muri komissiyo y’Ubukungu n’Ubucuruzi.
Bimwe mu byo uyu mushinga w’itegeko uteganya ni ihame rizwi mu magambo y’icyongereza nka “In duplum rule” rigamije kurengera abafashe umwenda muri mabanki ariko ntibashobore kuwishyura ku gihe. Nkuko bigaragara muri uwo mushinga, mu gihe banki ibara inyungu ku myenda itishyurwa, ntigomba kurenza umwenda shingiro utarishyuwe igihe inguzanyo yageraga mu rwego rwo kutishyurwa. Ibi bisobanuye ko inyungu banki igenda ibarira umuntu utishyura umwenda wayo zigomba guhita zihagarara igihe zamaze kungana n’umwenda nyirizina.
Konti zidakoreshwa (dormant accounts) zigomba gufungwa nyuma y’amezi 6 kandi ba nyirazo nta mafaranga bagomba gukomeza gucibwa
Uyu mushinga w’itegeko rigenga imitunganyirize y’imirimo y’amabanki unateganyaga ko Banki zigomba kujya zifunga konti y’umukiriya mu gihe bigaragara ko hashize igihe kingana n’amezi atandatu (6) idakoreshwa. Nyuma y’ayo mezi nta mafaranga banki izakomeza guca umukiliya yo gucunga konti.
Amasosiete y’itumanaho ntazagengwa n’itegeko ry’amabanki nubwo akora ibikorwa byo guhererekanya amafaranga (mobile money)
Mu mushinga w’iri tegeko nta na hamwe hagaragara ko ibigo by’itumanaho bizagengwa n’iri tegeko nubwo nabyo bikora akazi gasa n’aka mabanki ko kubitsa no kubikuza. Mu bisobanuro byatanzwe ubwo hemezwaga ishingiro ry’uyu mushinga w’itegeko, hasobanuwe ko ibi bigo bizakomeza kugenzurwa na RURA cyakora RURA nayo ikazakomeza gukorana na BNR binyuze mu masezerano y’imikoranire (MoU).
Impamvu nyamukuru zatumye itegeko rigenga amabanki rya 2008 rigiye kuvugurwa
Mu bintu by’ingenzi byatumye hatekerezwa ku ivugururwa ry’itegeko ry’amabanki rya 2008 twavugamo bitanu by’ibanze.
1.Gahunda y’iterambere ry’urwego rw’imari(FSDP II) yagaragaje ko hari ibigomba guhinduka mu itegeko rigenga amabanki kugirango hakosorwe inenge zagaragajwe n’isesengura ryakozwe n’Ikigega Mpuzamahanga cy’Imari (FMI) ifatanije na Banki y’Isi
Iryo sesengura kandi ryagaragaje ko ku birebana n’amahame y’ibanze mu kugenzura imikorere y’amabanki (Banking Core Principles for effective supervision) yemerejwe i Basel, u Rwanda rwubahiriza neza amahame 6, rukubahiriza mu buryo bugereranyije amahame 13, rukubahirizwa mu buryo butanoze amahame 3, ndetse ko hari n’ihame 1 ritubahirizwa.
Iri vugurura rizatuma u Rwanda rwubahiriza neza ayo amahame y’ibanze ya Basel yose.
2. Gusanisha itegeko rya banki n’amategeko y’ubucuruzi mashya
Mu rwego rwo gukora neza ishoramari, kuva mu mwaka wa 2008, u Rwanda rwemeje amategeko menshi y’ubucuruzi mu rwego rwo korohereza abashoramari. Ayo mategeko yagize ingaruka ku itegeko ririho ubu ry’amabanki, ndetse na zimwe mu ngingo zirigize zinyuranyije n’amategeko mashya. Hakenewe itegeko ry’amabanki rivugururwa kandi rigahuzwa n’andi mategeko y’ubucuruzi.
3. Gusanisha urwego rw’amategeko ya banki mu Rwanda n’urwo mu bihugu by’Umuryango w’Afurika y’Uburasirazuba (EAC) mu rwego rwo guhuza ifaranga
Mu rwego rwo guhuza ifaranga mu Muryango w’Afurika y’Uburasirazuba, imwe mu ntego ni ugusanisha amategeko mu rwego rw’ubukungu. Ni muri urwo rwego Komite ishinzwe ifaranga yateganyije amahame agomba guhuzwa mu bikorwa by’amabanki mu bihugu bigize umuryango wa EAC. Itegeko ry’amabanki rivuguruye rizita ku mahame yumvikanyweho.
4. Ubugororangingo bwa tekiniki buturutse ku byagaragajwe n’itegeko rya 2008 kuva ryatangira kubahirizwa
Kuva itegeko ry’amabanki ryatangira kubahirizwa, hari ibibazo byinshi byabonewe ibisubizo, hari n’ibindi byabonewe ibisubizo hatarebwe itegeko kuko ntacyo ryabivugagaho.
Muri ibyo bibazo twavuga nko Kutagira ibisobanuro by’amagambo y’ibanze; Ubuzima gatozi bwa banki (sosiyete cyangwa koperative); Ibyiciro by’amabanki; Uburyo bwo guhuriza hamwe amabanki cyangwa bwo kuyegurira undi; Urutonde rw’inguzanyo; Ubwoko bw’ingorane ziboneka mu bucuruzi bwa banki; Intumwa ya banki; Itegeko rirengera abafite umwenda utarishyuwe n’ibindi.
5. Ibibazo by’ubukungu muri iki gihe birasaba gukaza itegeko rya banki kugira ngo hagabanywe ibihombo
Ni muri urwo rwego Banki Mpuzamahanga Nkemurampaka (BIS/Bank of International Settlement) yashyizeho ingingo n’amahame bishya bigomba kwemezwa n’ibihugu byose by’Ikigega Mpuzamahanga cy’Imari (IMF). Zimwe muri izo ngingo ni ibisabwa mu mahame (Basel) II na III n’ibisabwa ku buyobozi bw’amabanki.
Ibyo byose bizitabwaho mu ivugururwa ry’iri tegeko. Itegeko rikoreshwa kugeza ubu mu Rwanda ni itegeko N° 007/2008 ryo kuwa 08/04/2008 rigena imitunganyirize y’imirimo y’amabanki ryasohotse mu igazeti ya Leta ya Republika y’u Rwanda No. 12 yo kuwa 15/06/2008.
Byakusanyijwe kandi byandikwa na Maurice Munyentwali
Email: [email protected]
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
22 MATA 2013
LETA ZUNZE UBUMWE ZA AMERIKA
Ibisasu byaturikiye i Boston
Ku ya 15 Mata 2013, ibisasu bibiri byaturikiye hafi y’aho abasiganwaga muri marato y’i Boston barangirizaga isiganwa ryabo. Byahitanye abantu 3, abagera ku 176 barakomereka. Raporo za mbere zagaragaje ko nta Muhamya wa Yehova wakomeretse. Bamwe mu Bahamya babaye aba mbere mu gutabara abagwiririwe n’ayo makuba. J. R. Brown, umuvugizi w’Abahamya ba Yehova, yaravuze ati “twifatanyije mu kababaro n’imiryango yagwiririwe n’aya makuba, kandi tubazirikana mu masengesho yacu. Ubu icyo dushyize imbere ni uguhumuriza abagwiririwe n’ibyo bikorwa by’ubugome, dukoresheje Ibyanditswe.”
Ushinzwe amakuru:
Ku rwego mpuzamahanga: J. R. Brown, wo mu Rwego Rushinzwe Amakuru, tel. +1 718 560 5000


text:
UMUNARA W’UMURINZI No. 3 2016 | Wakora iki mu gihe upfushije uwawe?
Nta wutagerwaho n’ingaruka z’urupfu. Wakora iki mu gihe upfushije umuntu wo mu muryango cyangwa incuti?
INGINGO Y'IBANZE
Wakora iki mu gihe upfushije uwawe?
Ni iki cyamfasha kwihangana? Ese abacu bapfuye bazazuka?
INGINGO Y'IBANZE
Ese kugira agahinda wapfushije ni bibi?
Wakwitwara ute mu gihe abandi babona ko kugira agahinda nk’ako ari ugukabya?
INGINGO Y'IBANZE
Uko wahangana n’agahinda
Bibiliya itanga inama z’ingirakamaro z’uko wabyitwaramo.
INGINGO Y'IBANZE
Uko wahumuriza abapfushije
Incuti z’abapfushije na zo zishobora kwibagirwa ko hari ibyo bakeneye.
INGINGO Y'IBANZE
Abapfuye bazazuka
Ese ibyiringiro Bibiliya itanga bifite ishingiro?
Ese wari ubizi?
Se wa Yozefu ni nde? Imyenda ya kera n’amabara byakorwaga bite?
BIBILIYA IHINDURA IMIBEREHO Y’ABANTU
Namenye kwiyubaha no kubaha abagore
Hari ikintu Joseph Ehrenbogen yasomye muri Bibiliya gihindura imibereho ye.
TWIGANE UKWIZERA KWABO
“Ndajyana na we”
Uretse ukwizera, hari indi mico myiza Rebeka yagaragaje.
Bibiliya ibivugaho iki?
Ese kuvuga izina ry’Imana ni bibi?
Ibindi wasomera kuri interineti
Kuki abantu bapfa?
Igisubizo Bibiliya itanga kuri icyo kibazo, kiraduhumuriza kandi kikaduha ibyiringiro.


text:
Uko izungura rikorwa
Izungura ry’uwapfuye rishobora gukorwa nta rage cyangwa ku buryo bw’irage ku bintu byose cyangwa bimwe muri byo. Umutungo uwapfuye atatanze mu buryo bw’irage ugabanywa hakurikijwe itegeko ku bijyanye n’izungura rikozwe nta rage.
Igisobanuro cy’irage
Irage ni igikorwa mbonezamategeko, kigirwa n’umwe mubo kireba, gishobora guseswa kandi kigakorwa muri bumwe mu buryo buteganywa n’itegeko, aho umuntu agena amerekezo y’ibintu bye igihe azaba atakiriho. Uraga yikuraho ibintu nta kiguzi, uragwa akabyegukana ari uko uraga apfuye.
Igihe irage rikorerwa
Irage rikorwa na buri muntu mbere y’uko apfa. Uraga yikuraho ibintu nta kiguzi, uragwa akabyegukana ari uko uraga apfuye.
Ubushobozi bw’uraga
Umuntu wese ufite ubushobozi busabwa n’amategeko ashobora kuraga igice cyangwa umutungo we wose hakurikijwe ibiteganywa n’iri tegeko. Icyakora, irage rikozwe n’umwe mu bashyingiranywe mu buryo bw’ivangamutungo rusange cyangwa ivangamutungo w’umuhahano, ku mutungo bahuriyeho rigomba kwemerwa mu nyandiko n’uwo bashyingiranywe. Ukora irage kimwe n’uwo bashyingiranywe agomba kuba afite ubushobozi busabwa n’amategeko mu gihe yakoraga irage.
Ubushobozi bw’uragwa
Uragwa agomba kuba afite ubushobozi buteganywa n’amategeko ku munsi wo kwemera irage. Ku mwana utaragira imyaka y’ubukure cyangwa ku muntu mukuru udafite ubushobozi, kwemera irage bikorwa hubahirijwe amategeko agenga uguhagararira abadafite ubushobozi.
Uburyo irage rikorwamo
Irage rikorwa mu buryo bw’inyandiko mpamo cyangwa bw’inyandiko bwite. Irage rikozwe mu buryo bw’inyandiko mpamo ni irage rikorewe imbere ya Noteri n’uraga cyangwa imbere y’Umwanditsi w’Irangamimerere waho uraga atuye cyangwa aba. Umwanditsi w’Irangamimerere cyangwa Noteri abika inyandiko y’umwimerere akandika mu gitabo cyabugenewe itariki irage ryakoreweho, amazina y’uraga n’aho atuye cyangwa aho aba. Inyandiko y’umwimerere n’igitabo cyandikwamo irage bibikwa mu ibanga, ntawe ushobora kumenya ibyanditswemo uraga atarapfa kandi bimenyeshwa gusa abarebwa n’irage bonyine.
Irage rikozwe mu nyandiko bwite ni irage ryanditse ryose n’intoki z’uraga, hari abatangabuhamya nibura babiri (2) akarishyiraho itariki, umukono we n’uw’abatangabuhamya.
Iyo ukora irage atazi kwandika cyangwa nta bushobozi afite bwo kwandika n’ubwo gushyira umukono ku irage, ashobora kwihitiramo uryandika mu mwanya we.
Ivugururwa ry’irage
Irage rishobora kuvugururwa rigakorwa mu nyandiko z’umurage nyinshi kandi zikubahirizwa icyarimwe mu buryo bwose bushobotse.
Iyo ibiteganywa n’imirage ibiri cyangwa myinshi bivuguruzanya, hubahirizwa ibikubiye mu irage riherutse gukorwa.
Itangazwa ry’irage
Mu gihe kitarenze iminsi mirongo itatu (30) nyuma y’urupfu rw’uwaraze, umukuru w’umuryango agena umunsi irage rizatangarizwa abazungura b’uwapfuye. Kuri uwo munsi irage ritangarijweho, hanashyirwaho abagize inama ishinzwe iby’izungura. Ubifitemo inyungu wese ashobora kwitabira iryo tangazwa.
Kugena mu irage uwegeranya umutungo uzungurwa
Uraga ashobora gushyira mu nyandiko y’irage umuntu umwe cyangwa benshi bashinzwe kwegeranya umutungo uzungurwa.
Ivanwaho ry’irage n’ingaruka zaryo
Irage rishobora kuvanwaho ryose cyangwa igice cyaryo n’urukiko bisabwe n’ubifitemo inyungu mu gihe ryakozwe ku gahato, ryakoranywe uburiganya cyangwa ritubahirije ibiteganywa n’iri tegeko. Ivanwaho ry’irage ritesha agaciro iryo rage. Izungura ry’umutungo w’uwapfuye rikorwa hakurikijwe ibiteganywa n’iri tegeko niba nta rindi rage ryigeze rikorwa.
Ubutaha tuzabagezaho izungura rikozwe nta rage
Byakuwe mu itegeko Nº27/2016 ryo ku wa 08/07/2016, Itegeko rigenga imicungire y’umutungo w’abashyingiranywe, impano n’izungura, ryasohotse mu igazeti ya leta No 31 yo kuwa 01 Kanama, 2016


text:
I Gakenke ibyaha byaragabanutse cyane
Inama y’umutekano yaguye y’akarere ka Gakenke yateranye kuri uyu wa kabiri tariki 26/03/2013 iyobowe n’umuyobozi w’akarere, Nzamwita Deo. Iyo nama yasuzumye uko umutekano uhagaze mu karere isanga umeze neza muri rusange uretse ibyaha icyenda byabaye mu kwezi kwa Werurwe.
Ibyaha byo gusambanya abana ndetse no kujugunya abana biri mu byaha biragaruka buri kwezi. Ubuyobozi bw’akarere buvuga ko ababyeyi bagomba gufata iya mbere mu kuganiriza abana iby’imyororokerere kandi bakabarinda kugenda nijoro kugira ngo ibyo byaha bikumirwe.
Ikindi, gikunda guhungabanya umutekano hari urugomo ruterwa n’ubusinzi bugaragara ko cyane cyane ku minsi y’isoko.
Umuyobozi w’Akarere Ka Gakenke, Nzamwita Deo avuga ko abagabo banywera amafaranga bakuye mu buhinzi, akanateza amakimbirane mu muryango. Ahamagarira abantu kwirinda ubusinzi,  amafaranga bakoresha banywa inzoga bakayashyira mu bindi bikorwa byabateza imbere.
Nyuma yo gutema inka mu Mirenge ya Rusasa, Karambo na Kamubuga, muri uku kwezi hongeye kugaragara icyo kibazo mu Murenge wa Mugunga. Abaturage batuye muri uwo mudugudu bagomba kwishyura iyo nka igihe uwabikoze atamenyekanye ikaba ari ingambaza zafashwe kugira ngo ubwo bugome bucike.
Muri yo nama hanaganiriwe ku myiteguro yo kwibuka Jenoside yakorewe Abatutsi ku nshuro ya 19. Umuyobozi w’akarere yasabye abaturage kwitwararika bakirinda kwishimisha no gukoresha imvugo zikomeretsa Abacitse ku icumu mu gihe cy’icyunamo.
Akomeza asaba kandi abaturage kuzitabira ibiganiro biteganyijwe nyuma saa sita no kuzafasha abacitse ku icumu batanga uko bifite.
Biteganyijwe ko imihango yo gutangiza icyunamo cyo kwibuka Jenoside yakorewe Abatutsi ku nshuro ya 19 mu Karere ka Gakenke izabera mu Murenge wa Muhondo tariki 07/04/2013 kikazasorezwa mu Murenge wa Ruli tariki 13/04/2013.
Â


text:
Abanyeshuri barenga 450 biga mu ishuri ryisumbuye rya Inyange Girls Secondary School riri mu Murenge wa Rusiga, mu Karere ka Rulindo ku itariki 27 Nyakanga uyu mwaka bigishijwe amategeko yo kugenda mu muhanda hagamijwe kubarinda impanuka.
Ubu bumenyi babuherewe mu kiganiro bagiranye n’Umwofisiye wa Polisi y’u Rwanda ushinzwe imikoranire yayo n’abaturage ndetse n’izindi nzego muri aka karere, Inspector of Police (IP) Fidele Mbonimana.
Icyo kiganiro kitabiriwe kandi n’Umuyobozi w’iri shuri, Anne Macharia, abaryigishamo , ndetse n’abandi barikoramo.
IP Mbonimana yabwiye abo banyeshuri ko impanuka zo mu muhanda ziterwa ahanini n’ubumenyi buke ku mategeko yo kuwugendamo cyangwa kuwukoresha no kutayubahiriza (abasanzwe bayazi), bityo ko ari yo mpamvu Polisi yigisha ayo mategeko ibyiciro byose by’abantu no gakangurira abasanzwe bayazi kuyubahiriza.
Yababwiye ko igihe cyose bashaka kwambuka umuhanda bagomba buri gihe kunyura mu mirongo y’ibara ry’umweru n’umukara igaragaza aho abanyamaguru bemerewe kwambukira; kandi ko mbere yo kwambuka bagomba kureba iburyo n’ibumoso by’umuhanda niba nta kinyabiziga gisatiriye iyo mirongo.
Yongeyeho ko bakwiye kandi kunyura buri gihe ku ruhande rw’ibumoso bw’umuhanda bakurikije icyerekezo barimo kwerekezamo.
IP Mbonimana yababwiye ko bagomba kandi gutegereza imurika ry’ ikimenyetso cy’umuntu utambuka mu rumuri rw’icyatsi kibisi bakabona kwambuka umuhanda baciye ahabugenewe.
Yagize ati “Igihe mwambuka umuhanda mugomba kwihuta ntimuwukiniremo cyangwa ngo muwukoreremo ibindi bikorwa.”
Uretse kwigisha abo banyeshuri amategeko yo kugenda mu muhanda, IP Mbonimana yanabagiriye inama yo kurangwa n’imyitwarire myiza mu biruhuko; aha akaba yarabasabye kwirinda kwishora mu biyobyabwenge n’ibindi binyuranije n’amategeko.
IP Mbonimana yasoje abagira inama yo kunyurwa n’ibyo bahabwa n’ababyeyi babo cyangwa ababarera aho kurarikira no kurarurwa n’ibishobora kubashyira mu kaga.


text:
Abaturage bo mu karere ka Karongi barashimira cyane Perezida wa Repubulika Paul Kagame, watangije gahunda ya Girinka mu Rwanda n’izindi gahunda zabafashije kurwanya imirire mibi no guteza imbere imibereho yabo muri rusange.
Aba baturage bavuga ko ibyiza Umukuru w’igihugu Paul Kagame yabagejejeho ari byinshi, dore ko ngo ibyo yabasezeranyije ubwo yiyamamazaga mu myaka 7 ishize byose byashyizwe mu bikorwa.
Nsabimana Felicien, umuturage wo mu murenge wa Rubengera , akagari ka Gacaca ,(...)
Abaturage bo mu karere ka Karongi barashimira cyane Perezida wa Repubulika Paul Kagame, watangije gahunda ya Girinka mu Rwanda n’izindi gahunda zabafashije kurwanya imirire mibi no guteza imbere imibereho yabo muri rusange.
Aba baturage bavuga ko ibyiza Umukuru w’igihugu Paul Kagame yabagejejeho ari byinshi, dore ko ngo ibyo yabasezeranyije ubwo yiyamamazaga mu myaka 7 ishize byose byashyizwe mu bikorwa.
Nsabimana Felicien, umuturage wo mu murenge wa Rubengera , akagari ka Gacaca , yagize ati “Hari abareba Girinka bakayibonamo amafaranga ifumbire, abandi bubakiwe amazu yo ku bamo imihanda ya rubatswe reba ka burimbo tutagiraga amatara aracanye muri Karongi nti watandukanya ku manywa na n’injoro .
Mbwira na we ubu umbona narangije kwiga kaminuza mbikesha Perezida kuko ndi Imfubyi na hawe Inzu yo kubamo, uyu mudugudu ureba mwiza twa wujemo tuvuye mubigo by’impfubyi tukiri bato, none reba tubaye abagabo, Kagame ya tubereye Umubyeyi w’Ikirenga ! ariko kuri ubu Kagame yaduhaye Girinka, abana baranywa amata, akarima k’igikoni gafumbirwa n’ifumbire ikomoka kuri Girinka hakavaho imboga duha abana bakagira imibereho myiza, iyo urebye se ugira ngo Bwaki bamwe baburaga uburyo bayisonura bakitirira bagenzi babo ko babarogeye, ntiyabaye amateka?”.
Umuhire Jeanette we avuga ko Girinka n’akarima k’igikoni byabahangiye n’umurimo, aho bagurisha amata bagakuramo amafaranga buri kwezi, ndetse buri cyumweru bamwe ngo bagemura imboga zo ku karima k’igikoni.
Yagize ati “Ubu ntabwo ngisaba umunyu kuko iyo ushize nikoza mu mudugudu nkagurisha imifungo itari munsi ya 50, nkakuramo ay’umunyu ngataha, ibi kandi na byo biterwa n’uko twatuye hamwe mu midugudu, aho twagiye dushinga udusantere tw’ubucuruzi ku bw’imiyoborere myiza ya Paul Kagame”.
Umuyobozi w’Akarere ka Karongi Ndagijimana Francois , avuga ko ibyo Perezida Kagame yabagejejeho ari byinshi cyane, ku buryo ubu imibereho yabo yabaye myiza.
Yagize ati “Kagame gahunda ze z’imiyoborere myiza ntabwo zahembuye abanya Karongi gusa ahubwo ni u Rwanda rwose, Abanyarwanda bajyaga kwivuriza kure kubera kutagira ibitaro, bajyaga kwigira mu cyahoze ari Zaire, mbese umwana w’umunyarwanda yakoraga urugendo rurerure bitewe na serivise ashaka, ariko ubu byose biri hafi yabo.
Ariko nanone hari icyo nabasaba birimo gukora cyane, bita kuri gahunda ya Girinka, bumva ko yatumye bazamura imirire barwanye Bwaki, kuko abayobozi inka bari baraziciye burundu, ndabasaba kandi kuzigamira ejo hazaza basigasira umutekano n’ibimaze kugerwaho.”
Ndagijimana Francois yakomeje avuga ko nta kindi cyari cyarabuze ngo abaturage batere imbere nk’ubu, uretse imyumvire mike y’abayobozi no kutakundaga abo bayobora.
Yagize ati "Abaturage bo muri aka karere ka Karongi bagaragaje ko biteguye gusigasira ibyiza bimaze kugerwaho mu myaka 23 ishize, ndetse bakavuga ko n’ubuyobozi bwiza bwabibagejejeho bazakomeza kubushyigikira."
Yanditswe na Ruhumuriza Richard/Muhabura.rw


text:
Rwanda | Nyamirama: Abaturage batishyura neza batumye gahunda y’ubudehe ihagaragara muri imwe mu midugudu
Umunyamabanga nshingwabikorwa w’umurenge wa Nyamirama wo mu karere ka Kayonza, Bizimana Claude, avuga ko abaturage batishyuye neza amafaranga y’ubudehe batumye gahunda y’ubudehe isubikwa muri imwe mu midugudu igize uwo murenge.
Ubuyobozi bw’umurenge wa Nyamirama bwafashe amafaranga leta yari yawugeneye muri gahunda y’ubudehe bukajya buyaguriza abaturage mu midugudu, bakazayishyura bashyizeho inyungu nkeya nk’uko umunyamabanga nshingwabikorwa w’uwo murenge abivuga.
Gusa bamwe mu baturage ngo ntibagiye bishyura ayo mafaranga neza ku buryo ubu harimo imyenda isaga miliyoni ebyiri z’amafaranga y’u Rwanda. Ibyo byatumye gahunda y’ubudehe isubikwa mu midugudu irindwi kuri 33 igize umurenge wa Nyamirama nk’uko umunyamabanga nshingwabikorwa wa wo abivuga.
Abaturage bo mu midugudu yasubitswemo gahunda y’ubudehe, bavuga ko byabagizeho ingaruka cyane kuko ubudehe bwari bubafitiye akamaro kanini. Basaba ubuyobozi bw’umurenge wa Nyamirama kugira icyo bukora kugira ngo iyo gahunda isubukurwe mu gihe cya vuba aho yari yarasubitswe.
Munyemana Aminadabu wo mu mudugudu wa Ntinnyi mu kagari ka Rurambi, aho ubudehe bwasubitswe, abisobanura muri aya magambo “Amafaranga y’ubudehe yatumaga abaturage bikenura, kandi akabagoboka igihe bari mu tubazo. Ubuyobozi budufashije bugasuzuma vuba ikibazo cyatumye bihagarara bigakemuka vuba byafasha abaturageâ€
Umunyamabanga nshingwabikorwa w’umurenge wa Nyamirama avuga ko ubu hashyizwe imbaraga mu kwishyuza abaturage batishyuraga uko bikwiye. Yongeraho ko bamaze kwishyuza miriyoni ziyingayinga ebyiri ku buryo hari icyizere ko mu gihe cya vuba aho ubudehe bwasubitswe buzasubukurwa.
Yongeraho ko mu gutanga inguzanyo komite y’umudugudu n’iy’ubudehe zizajya zishyira umukono ku masezerano y’inguzanyo umuturage ahawe, kugira ngo zizanafatanye kwishyuza iyo nguzanyo.
Ibyo ngo bizanajyana no gushyiraho gahunda ihamye yo kwishyuza ndetse na komite ishinzwe kwishyuza yongererwe imbaraga kugira ngo hatazongera kubaho ikibazo cyo gutinda kwishyura.
Â


text:
Niba uteganya gusaba umukobwa mukundana ko azakubera umugore,mukabana,kumenya niba witeguye koko gushaka ni icya kabiri cyo gutsinda urugamba . Ugomba ariko kumenya niba umukobwa mukundana muzabana rugakomera,urugo rwanyu ukarugiriramo ibyishimo n’umunezero.
Urukundo rwonyine ntiruhagije kugira ngo wiyemeze gushaka umugore cyangwa umugabo. Hari n’indi mico y’umukunzi wawe uba ugomba kwitegereza no kwitondera kugira ngo ufate icyemezo. Hari imico imwe n’imwe umukobwa mukundana ashobora kuba afite ,ikaba ari ibimenyetso bikuburira ko atazavamo umugore muzima,ushobotse muzabana akaramata.
Tugiye kurebera hamwe ibimenyetso byakugaragariza ko umukobwa mukundana azavamo umugore mubi,wawundi bavuga urutwa na gereza.
1.Aguca ku nshuti n’abavandimwe Umukobwa uba udashaka ko ugirana ibihe byiza n’inshuti zawe,mugasabana,wa mukobwa uba utifuza ko ugenderera umuryango wawe ,akababazwa n’uko hari icyiza wabakorera cyane cyane kubafasha ku byerekeranye n’umutungo,ntuzatekereze ko nimubana aribwo azahinduka.
2.Iyo bigukomeranye uramubura Umukobwa mukundana,iyo ibihe bikubanye bibi ntimuba muri kumwe. Mu buzima ntabwo ibintu bihora bigenda uko ubyifuza. Hari igihe ibibazo bikubana byinshi,ukabura epfo na ruguru. Iyo ubukungu bwifashe nabi,umukobwa mwiza mukundana ntimuba mukivuga rumwe. Iyo umaze kubyigobotoramo ,ukagira intambwe utera runaka,aho muba bamwe. Urukundo akaruguhundagazaho. Ese ko ibihe biha ibindi, nimugera mu rugo rwanyu ,ibintu bigahinduka ,muzabasha kumvikana? Ni ukuvuga ko afite icyo agukurikiyeho kitari urukundo.
3.Nta ntego agira mu buzima Ubusanzwe umusore wese aba yifuza gushaka umugore ufite intego runaka kandi nibura uzamufasha kugera ku ntambwe ifatika mu gihe kizaza. Ikizakubwira ko umukobwa mukundana azavamo umugore mubi ni uko mu mutwe we nta kintu apangira ahazaza. Kuri we iyo bwakeye biba ari ibyo kandi ahanini mwene aba bakobwa baba bategereje kuzarambiriza ku mugabo. Inshingano zose akaziguharira.
4.Aragutegeka Nubwo mutarabana ariko aba ashaka ko ukora ibyo ashaka,ujya aho yumva yifuza,kukuyobora mu biganiro mugirana..ko ukora ibyo we yumva bimunyuze. Ngaho re,ko bitangiye kare,ubwo nimugera mu rwanyu bizagenda bite?Ko abashakanye babanira kuzuzanya no kujya inama,mugakora ibibafitiye inyungu,nta kwikunda kubayeho,bizacura iki nimugera mu rugo? Ntazakwitegekera ukabura ayo ucira nayo umira?
5.Aguca inyuma Umukobwa se uguca inyuma mukiri n’ingaragu nimugera mu rwanyu nibwo iyo ngeso azayicikaho? Yego uba ubona utamuhara cyane urebeye ku bwiza bwe ndetse ukibwira ko uzamuhindura ariko iki ni ikimenyetso cyuko ushobora kuzabaho ubabaye mu rugo rwawe kubera umugore w’umushurashuzi. Ubwiza sibwo bwubaka urugo. Hari benshi babugendeyeho birengagiza ingeso kuri ubu bakaba bicuza.
6.Mu buriri ntimuhuza Ubusanzwe umusore n’inkumi bemerwa gukora imibonano mpuzabitsina nyuma y’uko bamaze kubihererwa uburenganzira n’amategeko ndetse n’idini. Nubwo bimeze gutyo ariko ,muri iyiminsi biragoye kubona abantu babana batararyamana. Niba rero mwararyamanye (n’ubwo ari icyaha kandi mukaba mutari mubyemerewe),mukaba mudahuza kuri iyo ngingo ,mu rugo rwanyu witegure guhanga n’ibibazo. Uguhuza cyangwa ukudahuza mu gihe cyo gutera akabariro bigira ingaruka nziza cyangwa mbi ku mibanire yanyu.
7.Arafuha ku buryo bukabije Nubwo gufuha mu buryo buringaniye biba ari ngombwa mu rukundo,gufuha kuburyo bukabije bikurura umwuka mubi hagati y’abakundana. Niba umukobwa mukundana atifuza ko uvugana n’abandi bakobwa,ko utagirana umubano wose n’igitsinagore aho kiva kikagera,ni ukuvuga ko atakwizera . Kwambikana impeta sibyo bizazana icyizere cyangwa ngo bikemure uko gufuha kwe gukabije.
8. Ntajya yemera amakosa Mu buzima nta muntu udakosa. Kwemera ikosa igihe hari aho wakosheje ndete ukabisabira imbabazi ntibigabanya icyubahiro wari ufite,ntibikuraho ubwiza n’uburanga wari usanganywe,..Niba rero iyo agukoshereje atajya yemera amakosa ye ,ahubwo akakurusha uburakari,ntutegereze ko bizahinduka nimubana Iyi ni imwe mu mico ishobora kukugaragariza ko umukobwa mukundana ndetse wenda muteganya kubana ashobora kutazavamo umugore mwiza nkuko ubyifuza.
Niba nawe hari indi mico uzi cyangwa ubona yatuma umukobwa runaka azavamo umugore udashobotse,shyira igitekerezo cyawe ahabugenewe.
Uwineza Vanessa@Rwandapaparazzi.rw
24,837 total views, 0 views today


text:
Umukunzi w’iryamukuru ku Nshuti ya Bose witwa Aimable Kayitare ucururiza Cyicukiro hano mu mugi wa Kigali yasabye Umusaza Oswald kubaganirira kuri bwa bubabare umuntu agira mu mikaya iyo akoze imyitozo ngororangingo y’indyankurye kandi ataherukaga imyitozo.
Ubu bubabare umuntu atangira kubwumva nyuma y’amasaha hagati ya 12 na 48 amaze gukora imyitozo y’ingufu cyangwa ibindi bintu bisaba ingufu z’imikaya. Bushobora kumara hagati y’iminsi itanu n’irindwi. Mwe mwamenyereye kugenda mu modoka aho mu gihe hose n’iyo haba ari muri boutiki iri mu metro 50 uvuye aho mutuye, muzibeshye mukore urugendo rw’iminota myinshi cg muge gusura bene wanyu batuye ahantu h’imisozi mugende n’amaguru muzambwira.
None hakorwa iki ngo ububare nk’ubu ntibukabye cg ngo ntibumare igihe kirekire?
N’ubwo ububabare nk’ubu budashobora kubura na gato kandi wakoze imirimo y’umubiri utaheruka, kugira ngo nibura ntibuzakuzahaze, inama ni zi zikurikira: kwishyushya mbere yo gutangira imyitozo ngororangingo, kunywa amazi mbere na nyuma ariko cyane cyane mu gihe cy’imyotozo nk’iyi. Ikindi nyuma y’imyitozo nk’iyi ni ngombwa gukaraba amazi ashyushye no kumasa (massage) ibice by’umubiri byakoze cyane.
Ibitekerezo, ibibazo, ubuhamya, n’ibindi mushaka kugeza ku musaza Oswald ni kuri facebook kwa Oswald Oswakim no kuri www.oswaki.wordpress.com.
Tuzasubira, bye!